Келажакка қайтиш – Газета.uz\nФотосурат: Ботир Кобилов\nОдамлар бахтлироқ яшаши учун нима керак ва қандай инвестиция лойиҳалари энг қадрли ҳисобланади? Иқтисодчи Ботир Қобиловнинг мулоҳазалари.\nLotinchada 2 апрель 2019, 16:24 Иқтисодиёт Жамият\nХусусий мулк ҳуқуқи бузилиши инвестиция муҳитини яхшилаш борасидаги саъй-ҳаракатларни йўққа чиқаради, деб ёзади Гарвард бизнес мактабининг тадқиқотчиси, «Буюк келажак» экспертлар кенгашининг аъзоси Ботир Қобилов. У ўзининг навбатдаги мақоласида инвестициялар давлатга ва бизнесга бўлган ишончни мустаҳкамлаб, бутун жамият учун фаровонлик неъматига айланадиган соҳаларга ишора қилади.\nШаҳарлардаги турар жойлар ва тадбиркорлик фаолияти объектларини бузиш давом этаётгани, шунингдек инвестиция муҳитини яхшилашдек долзарб мавзу Ўзбекистон ўз тараққиёти давомида таяниши керак бўлган фундаментал тушунчалардан фойдаланиш ҳақидаги фикрларни келтириб чиқаради.\nМамлакатимиз хорижий инвесторлар ва жаҳон ҳамжамияти учун иқтисодиёт эшикларини очиб, халқаро молия бозорлари томон дастлабки қадамларни қўймоқда. Ўзбекистон 8,5 млрд долларлик еврооблигацияларга эҳтиёж бўлиб турган бир пайтда дастлабки 1 млрд доллар ҳажмидаги шундай облигацияларни муваффақиятли чиқаргани қувонарли ҳол. Бу — мамлакат учун ҳақиқатан ҳам тарихий воқеа.\nМолия вазири Жамшид Қўчқоровнинг таъкидлашича, облигациялар жойлаштирилиши, биринчи навбатда, мамлакатни интизомга солади. Эҳтимол, интизом кучайиши ҳозирги босқичда биз облигацияларни жойлаштиришдан олаётган энг катта манфаатдир, дейиш мумкиндир.\nШу нуқтаи-назардан қараганда, ахборотнинг ҳаммабоплиги масаласига муносабатни тубдан ўзгартириш, статистика ҳисоботларини мустаҳкамлаш, давлат корхоналарининг бухгалтериясини соғломлаштириш, оммавий ахборот воситаларининг холис ахборот етказиб бериш борасидаги имкониятларини чекламаслик зарур.\nШундай қилинса, инвесторлар ва бозор иштирокчиларининг Ўзбекистон иқтисодиёти, молия тизими, корхоналарнинг ҳисоботлари, қонунлар ижроси тўғрисидаги, қолаверса, хусусий мулк ҳуқуқи муҳофазаси ҳақидаги тўғри ва шаффоф ахборотга бўлган талаби кўп маротаба ошади. Хусусий мулк ҳуқуқи муҳофазаси тўғрисида эса биз илгари ҳам кўп мулоҳаза юритганмиз.\nМамлакатнинг айрим минтақаларида хусусий мулк дахлсизлиги принципи тез-тез бузилаётгани евробондларни жойлаштириш ва хорижий инвесторларни жалб этиш орқали жаҳон ҳамжамиятига дарвозаларимизни кенг очиш учун амалга оширишимиз керак бўлган ишларга мутлақо зиддир. Шундай экан, мен ўзгармас қадр-қимматга эга икки нарсага эътиборни қаратмоқчиман. Булар — хусусий мулк ҳуқуқини муҳофаза қилиш ва халқнинг давлатга ишончи масалалари.\nБошқа мамлакатларнинг тажрибасини таҳлил қилиш ва қўллашга уринар эканмиз, уларда, масалан туризм, минтақалар, қишлоқ хўжалиги, инновацион технологиялар, шаҳарсозлик, таълим соҳаси, АКТ, банклар, фуқаролик жамияти қандай ишлаши ва ривожланганлигини таққослаймиз ва ўзимизга: «Нима учун бизда бундай эмас?» ва «Нима сабабдан биз ҳам шундай қилолмаймиз?» деб саволларни берамиз. Адолат юзасидан шуни ҳам таъкидлаш лозимки, таққосланаётган мамлакатлар барча соҳалардаги тараққиётга секин-аста, қадам-бақадам эришган ва биз буни тўғри тушунишимиз зарур.\nЛекин агар асосий омил — аҳолининг ўз давлатига ишончи бўлмаса, фундаментал, яхлит принципларни эътибордан четда қолдириб, чет давлатларнинг амалиётини у ер-бу еридан «чўқилаб» қўллаган билан кутилган самарага эришиб бўлмайди. Президентимизнинг: «Халқ давлатга эмас, давлат халққа хизмат қилиши керак», деб қайта-қайта таъкидлаши ўзимиз кўп такрорлайдиган «буюк келажак"ка умид билан қараш имконини бермоқда.\nБироқ одамлар яшаб турган уйлар бузилаётган, ҳоким фермерларни калтаклаётган, ЮНЕСКО ҳимоясидаги тарихий бинолар вайрон қилинаётган, бизнес-объектлар олиб қўйилаётган ёки тадбиркорнинг Халқ банкидан олинган кўп миллиардлик кредит ҳисобига қурилаётган биноси бузиб юборилаётган бўлса, ишонч ҳам йўқолади. Таассуфки, бундай ҳолатлар рўйхатини яна давом эттириш мумкин.\nБундай хатти-ҳаракатларнинг ҳаммаси ҳар қандай ривожланган, бой ва аввало ўз аҳолиси учун, кейин эса инвесторлар учун ҳам жозибадор мамлакатнинг фундаментал асоси — хусусий мулк ҳуқуқи кафолатларини пароканда қилади. Сиз дунёдаги исталган иқтисодчи, стратег, ҳуқуқшунос, маслаҳатчи ёки тадбиркорнинг қай биридан сўраманг, уларнинг ҳар бири хусусий мулк ҳуқуқини ҳимоялаш ривожланишнинг асоси эканлигини таъкидлайди. Шундай муҳофаза йўқ жойда ривожланишни тасаввур қилиб бўлмайди.\nНима учун айрим мамлакатлар бой, бошқалари камбағал?\nРивожланиш соҳасида жаҳондаги етакчи иқтисодчилардан бири, номи кичик сарлавҳа қилиб олинган машҳур китоб ҳаммуаллифи бўлган Дарон Аджемоглунинг таъкидлашича, мамлакатлар инклюзив иқтисодий ва сиёсий муассасалар, давлат ва эркин бозор уйғунлашуви шарофати билан бойийди. Бунда:\nдавлат жисмоний ва юридик шахсларни инвестициялар йўналтиришга, янгиликларни жорий этишга рағбатлантиради ва айни пайтда хусусий мулк ҳуқуқини кафолатлайди;\nдавлат сифатли таълим ва инфратузилмани тақдим этиб, инвестициялар ва ўсишни таъминлайди;\nдавлат унинг фуқаролари томонидан назорат қилинади, идоралар ва қонунлар барча учун баробар ишлайди.\nМен Аджемоглунинг таълим, хусусан олий таълим тўғрисидаги хулосаларини тасдиқловчи ўз фикрларимни илгари ҳам билдирганман. Қуйидаги график таълим билан мамлакат бойлиги орасидаги алоқадорликни кўрсатади.\nМанба: Жаҳон банки маълумотлари, 2017−2018.\nГрафикда аҳоли жон бошига тўғри келадиган ЯИМ билан олий маълумот олиш имконияти орасидаги ўзаро боғлиқликни кўриш мумкин. Амалда 1,0га тенг бўлган ижобий боғлиқлик қайд этилган ушбу график маълумотли одамлар қанча кўп бўлса, мамлакат ҳам шунча бой бўлишидан далолат беради ва аксинча.\nШуниси диққатга сазоворки, аҳоли жон бошига тўғри келадиган ЯИМ ҳамда маълумотлар одамлар фоизи кўрсаткичларига қараганда, Ўзбекистон ҳатто фаол ҳарбий тўқнашувлар бўлаётган, аҳолиси фожиали аҳволга бориб қолган, одамлар очдан ўлаётган бир гуруҳ мамлакатлар (Сомали, Судан, Сьерра Леоне, Ливия, Гаити, Зимбабве)дан ҳам бироз ортда қолаяпти.\nАгар бюджетда қўшимча маблағлар ёки хорижий инвесторлар пайдо бўлса, уларни таълим соҳаси ва тиббиётга йўналтирилса, яхши бўларди. Бундай инвестициялар қисқа давр ичида пул кўринишида фойда келтирмайди, бироқ бу икки соҳа мамлакатимизни ривожлантириш учун энг устувор соҳалар ҳисобланади. Ахир биз мамлакатни қисқа муддатли мақсад ва манфаатлар учун эмас, балки келажак авлод учун барпо этаяпмиз. Шундай эмасми?\nШу ҳолатда икки йирик олий таълим муассасаси — Ўзбекистон Миллий университети ва Тошкент давлат техника университетини (қарийб 20 минг (!) талабани) ҳозирги жойидан қаёққадир шаҳар ташқарисига кўчириш ҳақидаги таклиф ўйлантириб қўяди. Идора вакилининг (таклиф киритаётганда ақалли сабаб-оқибат алоқадорлигига ҳам таянмаган) «мантиқий» фикрича, аллақандай «мегаполислар қонунияти"га биноан университетлар ўрнига кўпроқ бизнес-марказлар ва савдо нуқталари бўлиши керак эмиш.\nТаълим муассасалари хусусидаги «бузамиз-кўчирамиз» деган сафсаталар мантиққа зид, ва умид қиламанки, соғлом фикр устун келиб, бу таклиф амалга ошмай қолади. Мамлакатга янада кўпроқ олий таълим муассасалари керак. Ҳамма минтақаларда уларнинг филиаллари ёки янги олий таълим муассасалари очилиши зарур. Шунда истисносиз ҳамма таълим олиш имконига эга бўлади. Энг асосийси, таълим кенг қамровли бўлиши керак.\nТошкентдаги давлатга қарашли олий таълим муассасаларида жинсий мувозанатсизлик катталигини кузатиш мумкин. Талабалар орасида йигитларга нисбатан қизларнинг сони икки баравар кам.\nЎзбекистон олий таълим муассасаларида ўқиётган йигит ва қизлар сони, 2018−2019 ўқув йилига оид маълумотлар. Манба: Олий таълим вазирлиги.\n20 минг талаба таҳсил олаётган олий таълим муассасаларини кўчириш/тугатиш каби қадамлар, агар «етти ўлчаб бир кесилмаса», таълим олиш имконияти билан боғлиқ вазиятни ёмонлаштиради, холос. Одамларни, оилаларни ва олий таълим муассасаларини кўчиришдан аввал инфратузилмага доир барча шарт-шароит яратилиши — коммуникациялар, транспорт, мактаблар, болалар боғчалари, ҳиёбонлар, касалхоналар, банклар, ётоқхоналар барпо этилиши даркор. Акс ҳолда, буни шунчаки «кўчага чиқариб ташлаш», деб ҳисоблаш мумкин.\nКолумбия университетининг профессори, Барқарор ривожланиш мақсадлари бўйича БМТ махсус маслаҳатчиси Джеффри Сакс иқтисодий ривожланиш ва камбағалликка қарши кураш масалаларини тадқиқ этаётган жаҳондаги энг таниқли иқтисодчилардан биридир.\nБахтиёрлик тўғрисида 2018 йилда жаҳон ҳамжамияти олдида қилган ўз маърузасида у муайян мамлакатдаги одамларнинг бахтлилиги қуйидаги асосий шартларга боғлиқлиги ҳақида айтган:\nиқтисодий гуллаб-яшнаш (жумладан, ҳамма учун иш ўринлари мавжудлиги);\nфуқароларнинг жисмоний ва руҳий саломатлиги;\nмуҳим ҳаётий қарорларни қабул қилишдаги эркинлик;\nкучли ва жўшқин ижтимоий кўмак;\nижтимоий ишонч, шу жумладан бизнес ва давлатнинг ҳалоллигига шубҳа қилмаслик.\nСкандинавия мамлакатлари дунёда энг ривожланган таълим ва тиббиётга эга, айни пайтда улар энг бой, бахтиёр ва порахўрликдан йироқ мамлакатлар ҳисобланади. Бу мамлакатлардаги ҳокимият органлари бошқаларга нисбатан кўпроқ ижтимоий ишонч қозонган.\nДавлатга бўлган ишонч даражасининг юқорилиги Скандинавия мамлакатларининг аҳолиси давлат уларни барча таҳдидлардан муҳофаза қилади, деб ҳисоблашларини билдиради. Ҳолбуки, бошқа, ҳатто ривожланган ва аксарият ривожланаётган мамлакатларда ҳам одамлар давлатдан ёки маҳаллий маъмуриятдан ҳимояга муҳтожликларини эътироф этадилар.\nМуайян мамлакатдаги одамларнинг бахтли ҳаёт сари тутган йўли кенг ижтимоий интеграцияни тақозо этади. Бу эса, иқтисодий ривожланиш, яхши соғлиқ ва кучли ижтимоий сармоядан жамиятнинг барча қатламлари манфаатдор бўлишларини билдиради. Ижтимоий интеграцияга эришиш учун давлатлар масалан, хорижий инвесторлар каби бенефициарлар гуруҳи манфаатларини эмас, балки умумхалқ фаровонлигини кўзлаб ҳаракат қилишлари керак.\nУрбанизация — бу бетондан қурилган баланд биноларни, савдо ва бизнес марказларини кўпайтириш жараёни эмас. Урбанизация жамият, одамлар, иқтисодиёт ва турмуш тарзи равнақ топишида шаҳарнинг аҳамияти ортишини билдиради. Шаҳарлар ижтимоий интеграцияни таъминлаши зарур. Шаҳарлар тўғри режалаштирилиши ва бу борадаги сиёсат улардаги турли ирқ, синф ва этник гуруҳларга мансуб одамлар самарали ҳамжиҳатликда, ижтимоий қатламни ўзгартириш учун катта имкониятларга эга бўлиб, юксак даражадаги ишонч асосида яшашларига олиб келиши лозим.\nКўп қаватли уйлар\n10 февраль куни Гарвард университетида фанлараро конференция бўлиб ўтди. Конференция лойиҳалаштириш жараёнига ҳамда бу жараён билан жамият, корхона, давлат ва бутун тизим фаолияти орасидаги алоқадорлик масаласига бағишланди. Ушбу анжуманда иқтисодчилар, дизайнерлар, меъморлар, социологлар, шаҳарларни режалаш соҳаси мутахассислари ва ўз олдига одамлар ҳаётини яхшилашдек умумий мақсадни қўйган бошқа соҳаларнинг профессионаллари жамландилар.\nМен анжуманда эшитган биринчи маъруза кўп қаватли турар жойлар бир оилага мўлжалланган ва кам қаватли уйларга нисбатан жамият ва одамлар учун, уларнинг бахтиёрлик даражаси ва саломатлиги учун зарарли эканлиги ҳақида бўлди (қуйидаги фотосуратга қаранг).\nМуаллиф олган фотосурат.\nУшбу ҳол Ўзбекистон шаҳарларидаги шов-шувли қурилишлар тўғрисида чуқур ўйга толишга мажбур қилади. 2007 йилда эълон қилинган «Кўп қаватли уйлардаги ҳаёт оқибатлари» мақоласида осмонўпар биноларнинг уларда яшовчиларга таъсири юзасидан олиб борилган 100га яқин тадқиқот шарҳи берилган. Бу тадқиқотларда баланд бинолар одамларнинг фаровонлиги ва руҳий саломатлигини яхшилаши ёки ёмонлаштириши масаласи таҳлил қилинган.\nТадқиқотлар ва шарҳларда осмонўпар бинолар, умуман олганда, уларда яшовчилар учун фойдали эмас, деган хулоса чиқарилган. Аниқланишича, бундай бинолар қўрқув, қониқмаслик, руҳий зарбаларга бардошлилик каби ҳиссиётларга таъсир кўрсатади, хулқ-атворда муаммоларни келтириб чиқариши, ижтимоий муносабатларни ёмонлаштириши, ўз жонига қасд қилиш ҳолатларини кўпайтириши, болаларда эса, ривожланиш жараёнига салбий таъсир кўрсатиши мумкин.\nБундан ташқари, баланд бинолар мавжуд инфратузилма зўриқишига, транспорт билан боғлиқ муаммолар ўткирлашувига олиб келиши ҳамда шаҳарнинг меъморий қиёфасига зарар етказиши мумкин.\nАнжуманда таъкидланишича, кам қаватли биноларда ёки оилавий уйларда яшаётган одамлар қўшниларига кўп қаватли уйлардагига нисбатан икки баробар кўпроқ мамнуният билан кўмаклашадилар (юқоридаги фотосуратга қаранг).\nСингапурда 1960−1976 йиллар даврида кўп қаватли уйларда яшовчи одамлар сони 9%дан 51%га кўтарилди. Ўша даврнинг ўзида бутун аҳоли орасида баланд иморатлардан ўзини атайин пастга ташлаб, ҳаёт билан видолашувчилар 4 баравар кўпайди. Айни пайтда бошқа тарзда ўз жонига қасд қилиш ҳоллари камайди.\nКўп қаватли бинолар аҳолиси, айниқса агар булар ижтимоий турар жойлар аҳолиси бўлса, руҳий саломатлик билан боғлиқ муаммолар олдида анча заифдирлар. Психологлар мазкур алоқадорликни 1970 йиллардан буён тадқиқ этиб келишаяпти. Шундай тадқиқотлардан бирининг кўрсатишича, кўп қаватли уйларда яшовчиларда руҳий касаллик белгилари бошқаларга нисбатан кўпроқ пайдо бўлар экан.\nБошқа одамлар, қўшнилар ва жамиятга дахлдорлик ва алоқадорлик ҳисси инсон саломатлиги ва бахтиёрлигининг муҳим элементлари ҳисобланади. Ўз оиласи ва дўстлари билан яқин алоқаларга эга бўлган инсонлар бу неъматлардан махрум кишиларга нисбатан ўртача 15 йил кўпроқ яшайдилар. Ишонч даражаси юқори бўлган шаҳарларда бахтиёрлик даражаси ва ЯИМ ўсиши ишонч даражаси паст бўлган шаҳарлардагига нисбатан анча юксак бўлиши кузатилади. Шаҳар муҳитида дарахтларни сақлаб қолиш нақадар муҳимлиги ҳақида жуда кўп ёзилган, лекин токи моторли арра овози тинмас экан, биз шу мавзуга қайта-қайта тўхталаверишдан чарчамаймиз.\nБинолар қанчалик тез бузилиб, янгилари нақадар тез қурилаётганлиги ташвиш уйғотмоқда. Шаҳарларнинг янги қиёфасини яратиш масаласи кўндаланг қўйилган ҳамда одамларнинг истагини ва меъморий қиёфани эътиборга олмасдан қурилишлар қилиш зарурати юзага келган бўлса, у ҳолда бўм-бўш турган ерда янги шаҳар қуриш осонроқ бўлмасмиди?\nБахтимизга, мамлакатимиз ҳудуди катта. Мавжуд хусусий уй-жойларни бузиб, шаҳарларнинг айни марказий қисмларида кўп қаватли бинолар қуриш ва сунъий мегаполислар барпо этиш зарурати йўқ. Гонконг, Сингапур, Нью-Йорк Манхэттени, Токио ва Сеул кўплаб баланд турар жойлардан иборат мегаполисларга атайин айлантирилмаган, балки ер майдонлари чекланган бўлгани учун шаҳарни тўғри режалаштириш йўли билан шундай қилинган.\nТарихда қурилиш соҳасидаги аччиқ сабоқлар етарли: Жакартада кўп ҳолларда лойиҳаловчилар билан шартномалар ҳар йили қайта кўриб чиқилади, узоқ муддатли лойиҳалар амалда учрамайди (худди Тошкентдагидек, шаҳарни узоқ муддатли ривожлантириш бош режаси йўқ), Бакудаги тарихий бинолар бузилиб, шаҳар кўнгилни хира қиладиган тусга кирган, Сан-Паулуда шаҳар маъмурлари камбағал шаҳарликларни чекка-чеккаларга кўчирган. Россиядаги уй қурилишига улуш қўшган пайчилар алданган пайтлар ҳам ҳали ўтмишга айлангани йўқ. Шуларнинг барчаси бизда юз беришини асло истамасдик.\nҚўйинг-чи, агар урбанизация учун ер жуда танқис бўлиб қолган бўлса, одамларни, корхоналарни, мана энди энг йирик университетларни ҳам шаҳар ташқарисига кўчиришдан олдин вазирликлар, уларнинг бўлинмалари ва бошқа давлат бошқаруви органларининг биноларини шаҳар чегарасидан ташқарига олиб чиқиш тўғрисида ўйлаб кўрсак бўлармиди? Ахир ана шу биноларнинг ҳаммаси жуда кўп жойни эгаллаб турибди, бунинг устига шаҳарларимизнинг марказий қисмларида жойлашган. Кўпчилик, жумладан юқорида айтилган давлат органи вакили важ қилиб кўрсатаётган жаҳон амалиёти ҳам давлат аппарати ва маъмурият бинолари шаҳарнинг марказий қисмларидан ташқарига олиб чиқилаётганидан далолат бермоқда.\nЯрим аср муқаддам ҳам Тошкент шов-шувли қурилишларни бошдан кечирган эди. Бироқ, ўша пайт билан ҳозиргисининг фарқи шундаки, у вақтда Тошкент қайта тикланаётган эди, ҳозир эса у ўзининг меъморий қиёфаси, кўп асрлик тарихи, бетакрор маданияти, эҳтимол ҳатто унда яшайдиган одамларидан ҳам маҳрум бўлмоқда. Ваҳоланки, ажнабий меҳмонлар, сайёҳлар айни шуларни деб мамлакатимизга келишаётган, кўрганларидан самимий ҳайратланишаётган эди.\nБиринчи навбатда даволаниши керак бўлган касаллик\nИқтибос келтирилиши индекси бўйича жаҳондаги энг кучли иқтисодчи Андрей Шлейфер корпоратив бошқарув, ҳуқуқ ва молия, муомалавий ва институционал иқтисодиёт соҳаларига ихтисослашган. Мана унинг энг таъсирли тадқиқот ишидан парчалар:\n«Мамлакатнинг соғлиқни сақлаш ва таълим каби соҳалардаги энг қимматли лойиҳаларига йўналтирилиши мумкин бўлган инвестициялар инфратузилма (қурилиш) сингари лойиҳаларга потенциал инвестициялар билан таққослаганда анча кам. Чунки қурилиш соҳасида коррупция учун имкониятлар кўпроқ».\n«Коррупция, бундан ташқари, монополиялар сақланиб қолишига, бозорда янги иштирокчилар пайдо бўлишининг олди олинишига олиб келади ҳамда инновациялар ва иқтисодий ўсишга тўсқинлик қилади. Шуниси диққатга сазоворки, коррупция ҳеч кимга билдирмасдан пора олиб бўлмайдиган товарлар импорти тақиқланиши ва осонгина пора олиш мумкин бўлган товарлар импорти рағбатлантирилишига ҳам олиб келади. Оқибатда, мамлакатда харид қилиш мумкин бўлган товарлар ва хизматлар турлари истеъмолчиларнинг талаби ёки технологик эҳтиёжлар билан эмас, балки коррупция имкониятлари билан белгиланади».\nЭнг асосий масала ҳақида\nҚандай лойиҳалар биз учун ҳақиқатан ҳам муҳимлиги, ривожланиш лойиҳалари қандай самара бериши, биз қайси йўналишда ва қанча инвестиция жалб этаётганлигимиз, одамлар ўз давлатида қанчалик бахтиёрлиги ва бойлиги ҳақида фикр юритар эканман, мен давлат жамият олдида масъуллиги ва унга ҳисобот беришининг реал, соз ишловчи механизмлари ҳаммасидан муҳимроқ, деган хулосага келдим.\nБиз шундай қилишимиз керакки, биз учун энг муҳим ҳужжатнинг қуйидаги икки сатри кундалик воқеликка айлансин:\n«Давлат халқ иродасини ифода этиб, унинг манфаатларига хизмат қилади. Давлат органлари ва мансабдор шахслар жамият ва фуқаролар олдида масъулдирлар».\nМуаллифнинг фикри таҳририят фикрига мос келмаслиги мумкин.\nБотир Кобилов 13 833\nАсфальт социализми: ўлаётган жамоат транспорти ва қашшоқликка элтувчи йўллар


Ўзбекистон, 24 апрел 2015\nПорахўр архитектор, фуқаропарвар омбудсман ва тамагир “шайхлар”\nБўстонлиқ тумани бош меъмори 20 минг доллар пора туфайли қамалди. Тошкентда шов-шувли концерт ташкил қиламан дея мухлисларни чув туширган ширкатга иш очилди. Шайхлик мартабаси бойлик тўплаш манбаига айланиб қолаётгани танқид қилинди. Жорий ҳафта матбуот шу каби воқеалар ҳақида ёзди.\nOzodNazar: Ҳукумат аëллар рўмолини ечишдан олдин буни очиқ муҳокама қилсин!\nOzod Nazarнинг бугунги меҳмони Америка овози радиоси журналисти Навбаҳор Имомова назарида диний эркинликлар чекланган ва айни муаммолар ошкора муҳокама қилинмаган жамият алал-оқибат боши берк кўчага киради.\nТошкентдаги уч катта бозор таъмирланади\nТошкент шаҳар ҳокимияти расмийлари шаҳардаги учта йирик бозор реконструкция қилиниши ва қайта қуриш ишлари яқин ойларда бошланишини айтишмоқда. Лекин, Тошкент бозорларида кутилаётган реконструкция ҳақида шу бозорларда савдо қилувчи тадбиркорлар хабарсиз қолишганликларини айтишмоқда.\nКаримовни "сайлатган"ларга ҳануз иш ҳақи берилмади\nХоразм вилояти Шовот туманидаги 392-участка сайлов комиссияси аъзоларига иш ҳақи сайловдан буён қарийб бир ой ўтган бўлса-да ҳануз берилмагани тўғрисида маҳаллий фаоллардан бири Озодликка хабар қилди. Мавзуни ўрганиш жараёнида Озодлик сайловдаги меҳнати учун иш ҳақи олмаганлар шовотликларгина эмаслигини аниқлади.\nОзодлик манбаларига кўра¸ аввалига Қўқон¸ сўнгра Марғилон бозорида фуқаролик кийимидаги МХХ ходимлари рўмолни томоғининг тагидан ўраб олган аёллардан рўмолларини ечишни талаб қилмоқда. Бу талабга кўнмаганларнинг бошидан рўмолини тортиб олиш ҳоллари ҳам учрамоқда.


“Lakeside Golf Club” мажмуасининг жанубий-кореялик хўжайинлари мушугини биров шу пайтгача пишт демаган эди.\nТошкентдаги “Lakeside Golf Club” номли мажмуа Жанубий Кореянинг “Shindong Enercom” ширкати президенти жаноб Юн Кимга қарашли бўлиб, у ерда асосан дипломатлар, хорижий ширкат ходимлари ва ўзига тўқ тошкентликлар кунда-шунда бўлиб туради.\nКореяда чиқадиган Yonhapnews агентлигининг хабар қилишича, ўтган шанба куни гольф-клубда “Shindong Enercom” ширкатининг Ўзбекистондаги фаолияти 20 йиллигига бағишланган мусобақа ўтаётган пайтда, хавфсизлик, божхона, солиқ ва ички ишлар идоралари қўмиталаридан иборат гуруҳ бостириб кириб, спорт мажмуасида тинтув ўтказа бошлаган.\n“Shindong Enercom” ширкатидаги манбага кўра, рейд пайтида ширкат президент жаноб Ким ҳам мусобақада қатнашаётган бўлган ва дарҳол Тошкентдаги Жанубий Корея элчихонасига қўнғироқ қилиб, консулни чақиртирган.\nКонсул етиб келгунча рейдни ўтказаётган ҳуқуқ-тартибот идоралари бир неча кишини уриб, уларга тан жароҳати етказган.\nYonhapnews агентлиги хабарида жароҳат олганлар орасида жанубий-кореяликлар бўлмагани ёзилган.\nЛекин Жанубий Корея ташқи ишлар вазирлигининг Ўзбекистон масалалари бўйича мутасаддиси Сара Ким Озодлик билан суҳбатда рейд пайтида бир неча корейс фуқароси енгил тан жароҳати олганини маълум қилди.\n- Қаттиқ жароҳатмасу, лекин енгил тан жароҳати олганлар бор.\nОзодлик: Улар орасида касалхонага ётқизилганлар бўлдими?\n- Бу ҳақда сизга ҳеч нарса айта олмайман.\nЎзбекистонда чиқадиган uzmetronom.com интернет нашрининг ёзишича, 9 октябр кунги рейд натижасида гольф-клуб узоқ вақт давомида солиқдан бўйин товлаб келгани, даромадни яширгани ва бошқа қатор қонунбузарликларга йўл қўйгани фош қилинган.\nUzmetronom.com воқеа гувоҳларига таяниб, мажмуа бош директори ўринбосари Шин Жаеху рейдни ўтказаётган гуруҳга қаршилик кўрсатгани ва таҳдид қилганини ҳам ёзади.\nБу орада Корея элчихонаси консули Шин Кичёл воқеа жойига етиб келган ва Ўзбекистон ҳуқуқ-тартибот идораларидан рейдни дарҳол тўхтатишни талаб қилган. Uzmetronom.com нашри корейс консулининг ҳаракатлари унинг солиқларни тўламай келган гольф-клубнинг қилмишларини яширишдан манфаатдор бўлганига ишора ўлароқ баҳолади.\nЖанубий Кореянинг Тошкентдаги элчихонасидан бу иддаолар юзасидан изоҳ олишга ҳаракат қилдик. Бироқ консулнинг ёрдамчиси жаноб Кичёлнинг ўзи ишда бўлмагани боис бу борада изоҳ бера олмаслигини айтди.\nUzmetronom.com сайтига кўра, Ўзбекистон Ташқи ишлар вазирлиги корейс томонига консул Шин Кичёлнинг мамлакат ички ишларига аралашгани хусусида расмий нота тайёрламоқда.\nЎзбекистон ташқи ишлар вазирлигидан бу борада изоҳ олишнинг иложи бўлмади.\nЖанубий Корея ташқи ишлар вазирлиги мулозими Сара Кимнинг Озодликка айтишича, Ўзбекистон томонидан гольф-клубда олдиндан огоҳлантирмасдан ўтказилган рейд хусусида бирор расмий изоҳ келганича йўқ.\n- Ҳозирча Ўзбекистон ҳукумати томонидан расмий изоҳ олганимиз йўқ. Шунинг учун сизга корейс матуботида берилган хабарга қўшимча маълумотларни бера олмайман. Милиция ва солиқ хизмати ходимлари олдиндан огоҳлантирмасдан гольф-клубда тинтув ўтказганига оид факт бор. Рейд пайтида жанжал чиққан ва бир неча кишига тан жароҳати етказилган. Шуни айта олмаман холос. Ҳозирча воқеа сабабларини ўрганишга ҳаракат қиляпмиз. Ўзбекистон томонидан воқеа юзасида изоҳ беришларини сўрадик. Бу хусусда (Жанубий Корея) ташқи ишлар вазири ўринбосари Ўзбекистон элчисини чақириб норозилик нотасини топширди, деди Жанубий Корея ташқи ишлар вазирлигининг Ўзбекистон масалалари бўйича мутасаддиси Сара Ким.\n“Lakeside Golf Club” номли мажмуа эгаси, Жанубий Кореянинг “Shindong Enercom” ширкати Ўзбекистонда 20 йилдан бери фаолият юритиб келади ва минерал заҳираларни қидирш билан шуғулланади.\nГольф-клубдаги рейд дипломатик можарога сбаб бўлиши мумкин


Мустақиллик ҳуқуқ ва эркинлик демакдир. Ўзбекистон тарихига энг шонли сана сифатида битилган 1991 йилнинг 1 сентябри бизга ана шундай тенгсиз ва табаррук неъматни инъом этди. Ана шу муҳим қадам билан дунё сиёсий харитасида Ўзбекистон деган янги суверен давлат юзага келган бўлса, 1992 йилнинг 8 декабрида республика Конституциясининг қабул қилиниши қонунчиликдаги мустақиллик бўлди, дейиш мумкин. Бунинг боиси шундаки, ҳар бир халқ, давлат ва жамиятнинг манфаатлари, ҳақ-ҳуқуқлари қонунлар билан кафолатланиб, муҳофаза қилинади.\nПрезидентимиз Шавкат Мирзиёев Конституциямиз қабул қилинганлигининг 24 йиллигига бағишланган тантанали маросимдаги маърузасида Конституциянинг яратилиши ва ҳаётга татбиқ этилишида Биринчи Президентимиз Ислом Каримовнинг хизматлари беқиёс бўлганини таъкидлаб, "Ҳақиқатдан ҳам, 90-йиллардаги ўта оғир даврда Асосий қонунимиз лойиҳасини ишлаб чиқишда Ислом Абдуғаниевичдек кенг миқёсда, стратегик фикрлайдиган, узоқни кўра оладиган буюк сиёсий арбобнинг бу ишга раҳбарлик қилгани ҳал қилувчи аҳамият касб этди... Айнан Биринчи Президентимизнинг саъй-ҳаракатлари билан Конституциямизда "Инсон ва унинг қадр-қиммати" деган улуғ тушунча марказий ўринга қўйилди", дея қайд этди.\nКонституция давлатнинг Асосий қонуни бўлиб, энг юқори юридик кучга эга бўлган ҳужжатдир. Конституция — конституциявий тизим асослари, давлат тузилиши, давлат бошқарув шакли, шахснинг ҳуқуқ, эркинлик ва бурчлари, давлат органларини тузиш тартиби ва уларнинг ваколатларини белгилаб беради. Конституция меъёрлари билан жамиятдаги энг муҳим ижтимоий муносабатлар мустаҳкамланади.\nКонституциямиз халқаро конституциявий тажрибаларни ўрганиш, халқаро ҳужжат қоидаларини инобатга олиш, миллий давлатчилик анъаналаримизни ривожлантириш асосида яратилган. У жаҳон андозаларига мос келиб, халқаро талабларга жавоб беради. Конституциямиз халқимиз руҳиятини, ахлоқини акс эттира олган, ҳуқуқий онгимиз, халқ ижодкорлиги маҳсулидир. Унда инсонни энг олий қадрият даражасига кўтарувчи нормалар ўз ўрнини етарлича топган.\n1948 йилнинг 10 декабрида БМТ Бош Ассамблеяси томонидан қабул қилинган "Инсон ҳуқуқлари умумжаҳон декларацияси"да белгиланган барча моддалар Конституциямизда ҳам ўз ифодасини топган. Россиялик эксперт Н.Мишиннинг фикрича, "Асосий қонунда инсон ҳуқуқлари ва давлат мустақиллиги ғояларига содиқлик, ҳозирги ва келажак авлодлар олдида масъулиятни чуқур ҳис этиш, ўзбек давлатчилигининг тарихий тажрибаларига таяниш, демократия ва қонунийликка ҳурмат, халқаро ҳуқуқнинг умумэътироф этилган нормаларини тан олиш, Ўзбекистоннинг муносиб ҳаётини таъминлаш, инсонпарвар ҳуқуқий давлат яратиш ва ниҳоят мустаҳкам фуқаровий тинчлик ҳамда миллий келишувни таъминлаш каби эзгу ниятлар ўз мужассамини топган".\nХалқаро ҳуқуқнинг умумэътироф этилган қоидаларига, демократик ва ижтимоий адолат тамойилларига асосланган Конституциямизда халқимизнинг тарихий тажрибаси, тинч-тотувлиги, авлодларимиз олдидаги масъулият, фуқароларнинг фаровон ҳаёт кечиришлари кафолати ўз ифодасини топган. Буни таъминлаш ва амалга оширишда прокуратура органлари муҳим рол ўйнайди. Уларнинг фаолияти Ўзбекистон Республикаси Конституцияси ва "Прокуратура тўғрисида"ги Қонун билан тартибга солинади.\nАна шу қонунларга биноан прокуратура органлари фаолиятининг асосий йўналишларидан бири — бу инсон ва фуқароларнинг шахсий, ижтимоий, иқтисодий ва сиёсий ҳуқуқлари ҳамда эркинликларини таъминловчи қонунларга бир хилда ва аниқ риоя қилиниши устидан назоратни амалга оширишдан иборат. Давлат ўз фуқароларига ҳуқуқ ва эркинликлар берар экан, улар зиммасига ҳам маълум даражада масъулият юклайди. Конституциямизнинг 48-моддасида "Фуқаролар Конституция ва қонунларга риоя этишга, бошқа кишиларнинг ҳуқуқлари, эркинликлари, шаъни ва қадр-қимматини ҳурмат қилишга мажбурдирлар", деб белгилаб қўйилган. Ана шу мажбурият ҳар бир фуқарога Конституция ва қабул қилинган қонунлар, қарорлар ҳамда фармойишларни чуқур ўрганиб, уларга ҳурмат билан қараш, риоя қилиш вазифасини юклайди. Чунки, ҳуқуқий давлатнинг қуроли ҳам, ҳимояси ҳам, кўзи ҳам, сўзи ҳам қонундир. Демак, унинг фуқаролари ҳам ҳуқуқий маданиятли, қонун билан қуролланган, қонун билан ҳимояланган бўлиши керак. Шундагина улар қонунда белгилаб қўйилган ҳуқуқларидан тўла фойдаланадилар ва ўз фуқаролик бурчларини чуқур ҳис қиладилар.\nИстиқлолдан аввалги Ўзбекистон ССР Конституциясида айнан давлат манфаатларининг инсон манфаатларидан устунлиги қонунлаштириб қўйилган эди. Бугунги Асосий қонунимизда эса давлат ҳам, жамият ҳам, аввало, инсон манфаатларига хизмат қилиши, унинг ҳақ-ҳуқуқларини ҳимоя этиши устувор тамойил сифатида аниқ белгилаб қўйилган.\nКонституциянинг асосий моҳияти шундаки, у жамият ва унинг аъзолари олдида аниқ мақсад қўяди, шу мақсад йўлида инсонларни бирлаштиради. Ана шу эзгу мақсадга эришиш йўлларини ўзида мужассам этади. У ўз мақомига кўра олий даражадаги қонун бўлиб, ҳар бир давлатнинг ўзига хос қиёфасини, тарихий-ҳуқуқий анъаналарини, унинг ижтимоий-иқтисодий ва сиёсий тузумини, тараққиёт йўлини, бугуни ва келажагини, фуқароларнинг асосий ҳуқуқлари, эркинликлари ҳамда бурчларини ифода этади. Бошқача айтганда, ҳар қандай давлатнинг келажаги, халқнинг тақдири кўп жиҳатдан Конституциясининг қандай бўлишига боғлиқ.\nСуд-ҳуқуқ тизимини ислоҳ этишда, ҳеч шубҳасиз, Асосий қонунимиз тамал тоши вазифасини ўтади. Ўзбекистон Республикаси Конституциясининг "Ўзбекистон Республикасининг суд ҳокимияти" деб номланган 22-бобининг 106-моддасида Ўзбекистон Республикасида суд ҳокимияти қонун чиқарувчи ва ижро этувчи ҳокимиятлардан, сиёсий партиялардан, бошқа жамоат бирлашмаларидан мустақил ҳолда иш юритади, деган конституциявий тамойил том маънода одил судловни амалга оширишга имкон яратди.\nЮрт тинчлиги Ватан равнақи, халқ манфаати тушунчалари миллати, элати ва диний мансублигидан қатъи назар барча учун бирдек тегишлидир. Ўзбекистонда яшаётган ҳар бир фуқарода Ватан тақдирига дахлдорлик ҳиссининг кучайганлиги, юрт тақдири билан ўз тақдирини уйғунлаштириш, мамлакат ва халқ камолоти, истиқболи учун юксак масъулият ҳисси муҳим фазилатга айланди.\nБугунги кунда Ўзбекистонда 130 дан ортиқ миллат ва элат вакиллари истиқомат қилади, улар мустақил Ўзбекистоннинг тараққиётига ўз ҳиссаларини қўшмоқдалар. Конституциямизда фуқароларнинг жинси, ирқи, миллати, тили, дини, ижтимоий келиб чиқиши, эътиқоди, шахсий ва ижтимоий мавқеидан қатъи назар, бир хил ҳуқуқ ва эркинликларга эга эканлиги, қонун олдида тенглиги кафолатланган.\nЎзбекистонда "Кучли давлатдан кучли фуқаролик жамияти сари" тамойилига асосланган ижтимоий-сиёсий, иқтисодий ўзгаришлар барча соҳаларда демократияни ривожлантиришга кўмаклашмоқда. Кўп партиявийлик тизими асосида икки палатали профессионал парламент фаолият кўрсатмоқда, бу эса қонун ижодкорлигининг самарали бўлишига хизмат қилмоқда. Миллий манфаатлар ва халқаро ҳуқуқ меъёрларини ҳисобга олган ҳолда қонунчилик мунтазам такомиллашиб бормоқда. Бироқ одамларда ҳуқуқий онг, ҳуқуқий маданиятнинг етарли даражада эмаслиги жамиятда адолат мезонларининг бузилишига олиб келади. Очиғини айтганда, ҳар биримиз ҳам Конституция ва қонунларимиз берган ҳуқуқларимизни яхши билавермаймиз ва уни ҳимоя қила олмаймиз. Японларнинг "Биз аввал мияни тўйдирайлик, мия эса қоринни тўйдиради", деган ҳикматли гапи бор. Инсон улғайиб фаол турмушга киришиб, жиноят қилганда ёки қонунни буза бошлаганидагина у содир этган ҳуқуқбузарликларнинг оқибатлари ҳақида ўйлай бошлаймиз.\nИнсон ўзи яшаётган давлат ва жамият қонунларини билмас экан, у доимий равишда кўнгилсиз ҳодисалар иштирокчиси бўлиб қолаверади. Майли, билмаслик — айб эмас, билмасликка кўникиб қолиш — айб. Чунки, бизга барча нарсаларни билиш, англаш имконияти берилмаган, лекин табиат ва жамият қонунларидан маълум даражада бохабар бўлишимиз шарт.\nАслида эркинлик ҳам, мустақиллик ҳам ҳуқуқни англашдан бошланади. Бунинг учун ҳуқуқий билимлар билан қуролланмоғимиз лозим. Бу қурол сўз қуролидир. Сўз қуроли эса ҳарбий қуролдан-да кучли эканлигини демократия йўлидан бораётган мамлакатларнинг аксарият фуқаролари аллақачон англаб етишган. Ҳуқуқий билимлар билан қуролланган, ҳуқуқий маданиятли киши фақат қонунларни билиб, ҳуқуқий билимлардан хабардор бўлибгина қолмай, уларга оғишмай амал қилади, итоат этади. Ўз ҳуқуқлари бошқалар томонидан бузилишига, қонунларнинг поймол этилишига лоқайдлик билан қарамай, бу ҳақда жамоатчиликка хабар беради, ҳуқуқни муҳофаза қилувчи давлат органларига, судга мурожаат қилиб, ўзини ҳам, ўзгаларни ҳам ҳимоя қилади.\nҲар қандай низолар ва можароларни бартараф этиш учун шахс қонунга хилоф кучларга эмас, балки тегишли давлат идораларига, пировардида судга мурожаат қилмоғи лозим. Адолат учун курашиш ҳуқуқий маданиятли ҳар бир фуқаро, ҳар бир инсоннинг бурчидир.\nКонституцияни билмайдиган, уни ўрганишга ҳаракат қилмайдиган одамларни тушуниш қийин. Ўзини ҳурмат қилган ҳар бир инсон уни билиши керак. Чунки, Асосий қонунни биладиган инсон учун у ноёб ҳуқуқий қурол вазифасини ўтайди. Ундан шахс ўз ҳуқуқ ва эркинликларига тажовуз қилинганда фойдалана билиши, кўплаб ўзбошимчаликларнинг олдини олишда уни моҳирона қўллай олиши мумкин.\nБугун биз ҳуқуқ ва эркинликларимиз кафолати, тараққиётнинг қудратли қаноти, жамият ҳаётининг мезони, ҳаёт дарслиги бўлмиш Ўзбекистон Республикаси Конституциясининг 25 йиллигини кенг нишонлаяпмиз. Уни англашимиз, жиддий ўрганишимиз, унга амал қилишимиз, демократик давлат ва эркин фуқаролик жамияти қуришда жамиятни инсонлар эмас, балки қонунлар бошқаришига эришмоғимиз лозим.\nМанба: «Ҳуқуқ» газетаси, № 49, 07.12.2017 йил


Украина пойтахтида миллатчилар юриш ўтказди\nКиевда якшанба куни Украина исёнчилар армияси тузилганининг 70 йиллигига бағишланган юриш бўлиб ўтди.\nКиев милицияси матбуот хизматининг хабар қилишича, қарийб беш минг киши қатнашган юришда ҳеч қанақа фавқулодда ҳодиса содир бўлмаган, тадбир иштирокчиларининг асосий қисмини эса “Озодлик” миллатчилар партияси фаоллари ташкил этган\nАйни пайтда мазкур партия сайтида кечаги юришда 30 мингдан зиёд одам қатнашгани хабар қилинади.\nМаълумотларга кўра, намойишчилар Украина исёнчилар армияси ташкилотчиси Степан Бендера ва мазкур армия қўмондони Роман Шухевичга Украина қаҳрамони унвони қайтариб берилишини талаб қилганлар.\nКиевдаги Владимир кўчаси ва София майдонидан саф тортиб ўтган юриш қатнашчилари ҳукмрон Минтақалар партияси ва Украина Коммунистик партияси байроқларини йиртиб ташлаганлар.\nМиллатчилар юриши билан бир пайтда Киевда Коммунистик партия тарафдорлари акцияси ҳам бўлиб ўтди. Украина пойтахтининг Бессараб майдонидаги Ленин ҳайкали ёнида йиғилган юзга яқин киши “трибунал” ўтказиб, Бендера ва Шухевични тамсил этувчи картон фигураларни “дор”га осганлар.\nУкраина исёнчилар армияси (УИА) 1942 йилнинг 14 октябрида ташкил этилган. Украиналикларнинг бир қисми мазкур армия жангчиларини фашистларнинг гумаштаси, деб ҳисоблайди, бошқа қисми эса УИА Украинанинг ҳам СССРдан, ҳам фашистлар Германиясидан мустақил бўлиши учун курашган, деб ўйлайди.\nУкраинанинг собиқ президенти Виктор Юшченко Бендера ва Шухевичга Украина қаҳрамони унвонини берганди, бироқ кейинчалик суд бу қарорни бекор қилган.


Туман ҳокимлиги тадбиркор қураётган спорт мажмуасини буздирди: ким ҳақ?\n14:47 / 24.05.2017\nТаҳририятимизга Бухоро вилоятининг Ғиждувон туманидан бир мурожаат келиб тушди. Унинг умумий мазмуни қуйидагича:\n«Ғиждувон туманидаги тадбиркорлардан бири хусусий корхона очиб, юртимизда тадбиркорларга яратилган эркин ва қулай шароитлардан фойдаланиб, ўз қишлоғида замонавий лойиҳа асосида спорт мажмуаси қураётган эди. Бироқ туман ҳокимлиги бу ишга тўғаноқ бўлиб, барпо этилаётган бинони суд қарори билан буздириб ташлади».\nБундай сатрлар ҳокимликнинг зўравонлиги, уларнинг тадбиркор йўлига тўғаноқ бўлаётгандек хулосага келтириши тайин. Лекин хулоса чиқаришга бироз шошилманг.\nБухоро вилоят, Ғиждувон тумани «Ҳавзак» МФЙ, Дарсозлар қишлоғида яшовчи, «Афзалбек Асилбек Азизбек спорт» хусусий корхонаси раҳбари фуқаро Азамат Шодиевнинг мурожаатига кўра, вазият айнан шундай. Аслида, ҳаммаси ҳам шундайми?\nА.Шодиев 2016 йилда Бухоро вилояти ва Ғиждувон тумани ҳокимлигига 4238 нафар киши истиқомат қилаётган қишлоқ аҳолиси ва ёшлари учун ўз шахсий маблағлари эвазига икки қаватли спорт мажмуаси қуриш учун, маҳалла фуқаролари номидан ер майдони ажратиб беришни сўраб, мурожаат қилгани, бироқ ижобий жавоб олмаганини айтиб ўтади.\nГарчи қурилиш ишлари олиб борилган 24 сотихга яқин ер майдонининг фақат 5 сотихи учун нотурар ер-жой учун расмийлаштирилган ҳужжатлар мавжуд бўлса-да, шунга қарамасдан, А.Шодиев қурилиш ишларини бошлайди. Ҳаттоки ушбу қурилишни собиқ туман ҳокими “Бухоро вилоятини 2016–2020 йилларда ижтимоий иқтисодий ривожлантириш дастури” таркибига ҳам киритади.\nА.Шодиевнинг ўз жамғармаси ва қурилиш материаллари харид қилиш учун банкдан олган кредити эвазига деярли 300 миллион сўм сарфлангач, қурилиш ишлари бошланади ва у 30-35 фоизга етказилгач, яъни 11,25 кв.м. майдонга бўлажак бинонинг пойдевори ва биринчи қават девор-устунлари кўтарилгач, Ғиждувон туман ҳокимлигининг даъво аризаси билан Ғиждувон туманлараро фуқаролик судининг ҳал қилув қарори билан қурилиш ноқонуний, деб топилади ва 2017 йил 26 апрелда уни бузиш суд ижрочилари томонидан ижро этилади.\nБиргина Кун.uz сайтига эмас, Ўзбекистон Республикаси президенти виртуал қабулхонаси, халқ қабулхоналари ва бошқа ташкилотларга ушбу масалада мурожаат қилган А.Шодиев туман ҳокимлигининг хатти-ҳаракатларини ноқонуний деб топишни, ушбу бино мажмуа қурилиши билан 10дан ортиқ иш ўрни яратилиши, туман ҳокимлиги томонидан вилоят ҳокими Ў.Барноевга бу ерда спорт мажмуаси эмас, «тўйхона ва кафе» қурилаётгани ҳақида ёлғон ахборот берилгани, қурилиш ишлари 17 сотих майдонда олиб борилаётган бўлса-да, ёзишмаларда 24 сотих деб кўрсатилаётгани, вилоят ер ресурслари ва давлат кадастри корхонаси томонидан тузилган гуруҳ қурилиш ишлари аҳолига тегишли 342-контурдаги ташландиқ жойда эмас, 341-контурдаги «Мурод Жўра Рашид» фермер хўжалигига тегишли ер майдонидан ноқонуний қўшиб олинган жойдан барпо этилаётгани ҳақидаги нотўғри кўрсатмалар ва далолатномалар ҳақида даъво қилади.\nҲолат юзасидан мавжуд ҳужжат, кўрсатмаларни ўрганиб, воқеа жойини ўз кўзим билан бориб кўриб, шундай хулосага келдим. («Афзалбек Асилбек Азизбек спорт» хусусий корхонаси раҳбари, нафақахўр Азамат Шодиев қон босими кўтарилганлиги сабабли касалхонада бўлганлиги учун, тегишли ишончнома билан у кишининг ўғли Алишер Шодиев менга ҳамроҳлик қилди).\nҲақиқатан ҳам, А.Шодиев 11,75 кв.м юзага эга бўлган икки қаватли бино қурилишини 24 сотих юзага эга майдонда амалга оширмоқда. Ушбу ер участкасининг 5 сотихига Ғиждувон туман ҳокимлигининг нотурар бино қуриш учун чиқариб берган қарори ва тегишли кадастр ҳужжатлари мавжуд.\nА.Шодиев қурилиш ишлари олиб борган, қурилаётган бинонинг 90 фоизи эгаллаб турган деярли 19 сотих майдонга ҳеч қандай ҳужжати йўқ, ҳокимлик шуни асос қилиб, қурилишни бузиш тўғрисида судга ҳақли даъво аризаси киритган. Суд эса қурилаётган бинони бузиб, ер майдонини ҳокимлик захира ерлари фондига ўтказиш ҳақида ҳал қилув қарори чиқарган. Яъни мурожаат қилган томонда ҳокимликнинг ҳақли даъвосига монелик қилувчи ҳужжатнинг ўзи йўқ.\nА.Шодиев ўзларига тегишли 5 сотих нотурар жойдан наридаги 19 сотих майдон илгари фойдаланилмасдан, ташландиқ жой бўлиб ётганини, 2008 йилдан бу ерларга ер солиғи тўлаб келганини даъво қилади. Ҳаттоки бу ҳақда маҳалла фуқаролари йиғинининг ҳам далолатномаси бор. Бироқ Google Earth харитаси архивидан кўриш мумкинки, 2016 йил 15 апрель куни спутникдан туширилган аэрофототасвирга кўра, ер асло ташландиқ жой бўлмаган, унумдорлиги қандай бўлишидан қатъи назар, «Мурод Жўра Рашид» фермер хўжалиги ихтиёрида бўлган. А.Шодиев ҳужжатлар билан 341-контурдаги «Мурод Жўра Рашид» фермер хўжалигидан ер майдони унга ҳеч қачон тегишли бўлмагани ҳақида ёзма тилхат тақдим этади. Лекин фермер М.Жўраев уни ўз корхонасининг муҳри билан тасдиқламаган.\nШунингдек, давлат ташкилотларининг жавоб хатлари ёзишмаларда масала юзасидан улар якдил, битта позицияга эга эмаслиги ойдинлашди.\nҒиждувон туман ҳокимлиги эса судга даъво аризаси киритганда фойдаланилмай ётган, фермер хўжалигига тегишли бўлмаган (!) ердан ноқонуний қурилиш ишлари олиб борилганини даъво қилади. Ҳолбуки, ноқонуний қурилиш ишлари фермер хўжалиги томонидан фойдаланиб келинган ерлардан ўзлаштирилиб олиб борилган. Бу эса туман ер тузиш ва кадастр бўлимида ўз ишини пухта билмайдиган инсонлар ишлаётганини билдиради. Улар ҳам вилоят ер ресурслари ва давлат кадастри бошқармасидаги ходимлар сингари можаронинг бошланишидан замонавий технологиялардан фойдаланилганида, чалкашлик келтириб чиқармасдан, ер фермерга тегишли бўлгани ҳақидаги метин фактни ушлаб, А.Шодиевнинг бошланғич барча даъволарига нуқта қўйишлари мумкин эди.\nМасалан, вилоят ер ресурслари ва давлат кадастри бошқармаси бошлиғи Н.Кенжаевнинг вилоят ҳокимига масала юзасидан далолатнома тузиб, ёзган билдиришномасида қурилиш ишлари М37 автомагистралининг ёқасида олиб борилаётганини ёзишади. Лекин қурилиш ишлари автотрассадан 200 метр ичкарида, даладан кейин, Дарсозлар қишлоғидан ўтган сойнинг ёқасида олиб борилган. Айнан вилоят ҳокими Ў.Барноевнинг топшириғига кўра, Н.Кенжаев бошчилигида тузилган мана шу далолатномада аэрокосмик фотосуратга кўра, қурилиш олиб борилаётган майдон аввалроқ «Мурод Жўра Рашид» фермер хўжалигига тегишли бўлгани масаласи ойдинлаштирилган. (Далолатномада 69 бонитетли ер дея кўрсатилган экин майдонининг аҳволига қаранг).\nТан олиш керак, барча лойиҳа ҳужжатлари тўйхона ёки кафе эмас, спорт мажмуаси сифатида кўрсатиб тайёрлангани, қурилиш ишлари шу тасдиқланган лойиҳага кўра олиб борилганига қарамасдан, унинг чизмалари ўрганиб чиқилганида, бино қурилиши якунлангач, келажакда ундан бемалол тўйхона ёки умумий овқатланиш корхонаси сифатида ҳам фойдаланиш мумкинлиги маълум бўлди. Масалан, бинонинг иккинчи қавати футзал ўйналадиган катта зал сифатида лойиҳалаштирилган. Атрофи катта деразалар билан ўралган катта зал — футзал учун.\nАлишер Латиповнинг айтишича, қишлоқда ёшларнинг мароқли ҳордиқ чиқаришлари учун умуман шароит йўқ, ҳаттоки қишлоқ мактабида ҳам спортзал йўқ. Қурилаётган мажмуанинг биринчи қаватида тренажёр заллари, стол тенниси хоналари, ювиниш ва ечиниш хоналари лойиҳалаштирилаётган эди. Боз устига, тадбиркор томонидан қурилишга ёндош ҳудуд ободонлаштирилган, хусусан қишлоқ ичидан ўтаётган катта сой ичи йиллар давомида йиғилган чиқиндилардан тозаланиб, қирғоқлари бетонланиб, устига иккита кўприк барпо этилган.\nАйни пайтда, қурилиш ишлари бузиб ташланган майдон қишлоқ хўжалиги юритиш учун яроқсиз ҳолатга келиб қолгани, боз устига, суд қарорига кўра, энди майдон туман ҳокимлиги захира ер фондига ўтказилгани, Дарсозлар қишлоқ фуқароларининг кўп сонли мурожаатлари асосида, ушбу ер майдон қонуний равишда «Афзалбек Асилбек Азизбек спорт» хусусий корхонасига сотилиши, қурилиш ишлари бошқатдан бошланиши чигал масаланинг энг чиройли ечими бўлар эди.\nЧунки бу жой экин учун ярамаслиги аниқ. Воқеа жойига бориб ўрганганимизда, фермер хўжалигига тегишли ер майдонининг унумдорлиги жуда пастлиги, ер шўрлаб, қамиш босиб ётгани, ҳали пишиб етилмаганига қарамасдан, ёндош «Мурод Жўра Рашид» фермер хўжалиги майдонига экилган ғалла муддатидан олдин ўриб ташлангани маълум бўлди.\nТуман захира ер фондига ўтказилган бўлса, мана шундай қураман, фойдаланаман, деган тадбиркорларга берилмасдан ер кимга берилади? Тадбиркор қурилиш учун пул сарфлаган, банкдан кредит олган, айни пайтда кредит фоизларини тўлаб бормоқда. Ҳаттоки ўзи миниб юрган автомашинасигача сотган. Алишер Шодиев мажмуа келажакда битганда, уни гаровга қуйиб, янада каттароқ ишлаб чиқариш корхонаси очиш, кўпроқ ишчи ўринлари яратиш нияти бўлганини ҳам айтиб ўтди.\nБоз устига, ҳақиқатан ҳам Дарсозлар қишлоғидаги 57-мактабда спорт зали йўқлиги, ушбу мажмуа мурожаатчи ваъда қилаётганидек, қуриб фойдаланишга топширилса, қишлоқ аҳолисининг спорт билан шуғулланиши учун шароит яратилиши, бу ердаги соғломлаштириш ва гўзаллик масканларида аризачи таъкидлаганидек, 10 дан зиёд янги иш ўринлари очилиши мумкин.


«Навоий-Зарафшон» шаҳарлараро поезди йўлга қўйилди\n21.08.2019 15:38 0 1372\n20 август соат 06:10 да Навоий шаҳридан йўлга чиққан поезд соат 11:45 да «Янги-Зарафшон» маҳалласидаги станцияга етиб келди.\nҲозирча синовдан ўтказилаётган учта вагондан иборат Навоий-Зарафшон шаҳарлараро поезди 450 кишига мўлжалланган бўлиб, ҳафтанинг сешанба ва якшанба кунлари қатнайди. Аҳоли талабларига асосан яқин кунларда қатнов графиги ўзгариши мумкин. Айни пайтда ҳафтада икки марта қатнайдиган поезд соат 17:25 да Навоий шаҳрига жўнаб кетади.\nНавоийга чипта нархи катталар учун 14 минг сўм, 5 ёшгача бўлган болаларга бепул ва ундан катта ёшдаги вояга етмаганларга эса 6 минг сўм. Қарийб олти соатлик йўл давомида йўловчиларга турли хизматлар (қахва, чой, енгил тамадди ва қувват берувчи ичимликлар таклиф этилади) кўрсатилади.\nпоезд Навоий Зарафшон\nҲодиса 11/01, 21:37\nПоезд уриб юбориши оқибатида Наманган ва Самарқандда 2 киши нобуд бўлди\nҲодиса 06/01, 12:25\nНавоийда содир бўлган ЙТҲда 2 киши вафот этди, 8 нафари эса жароҳатланди


1441 йил 2 жумадис сони | 2020 йил 27 январь, душанба\n21:18 / 15.12.2017 3107 pdf Ўқиш режими + -\nҚуръони Каримнинг биринчи оятлари нозил бўлгандан кейин бир муддат ваҳий келмай қолди. Сўнг Пайғамбар соллаллоҳу алайҳи васалламнинг ўзлари ҳам кутмаган ҳолда ваҳий келди. У зот бу ҳодисадан қўрқиб кетдилар.\nКейинчалик, Варақа ибн Навфалнинг баёнидан кейин, ўзларига Аллоҳ таолодан ваҳий келганини англаб етдилар. Ана шундай бир пайтда ваҳий келмай қолди. Расулуллоҳ соллаллоҳу алайҳи васаллам оғир ҳолатга тушдилар. Ўзларини қўйгани жой топа олмай қолдилар. Бундай ҳолат муҳаққиқ уламоларимизнинг таъкидлашларича, беш-олти ой давом этди. Кейин яна ваҳий кела бошлади. Бу ҳолат қандай кечганини қуйидаги ривоят орқали ўрганамиз.\n2730. «Ваҳий узилиб қолгани ҳақида Набий соллаллоҳу алайҳи васалламнинг гапларини сўзлай туриб, Жобир розияллоҳу анҳу қуйидагиларни айтади:\n«Юриб кетаётган эдим. Бирдан осмондан овоз эшитиб қолдим. Кўзимни (юқорига) кўтариб қарасам, Ҳирода олдимга келган фаришта осмон билан ернинг ўртасида, курсида ўтирибди. Ундан қўрқиб кетдим. Қайтиб бориб, «Мени ўраб қўйинглар, мени ўраб қўйинглар», дедим. Шунда Аллоҳ таоло:\n«Эй бурканган! Тур ва огоҳлантир! Ва Роббингни улуғла! Ва кийимингни покла! Ва қақшатгич азобдан четлан!»ни нозил қилди. Шундан сўнг ваҳий авжига чиқиб давом этди».\nШарҳ: Уламоларимиз ваҳийнинг бир муддат узилиб қолиши ҳикматли иш бўлганини таъкидлайдилар. Чунки ваҳийни қабул қилиб олиш оғир иш эканлигини ҳамма билади. Ушбу оғир иш бирданига, кетма-кет бўлса, оғирлик яна ҳам зиёда бўлади. Бир муддат узилганда эса Пайғамбар соллаллоҳу алайҳи васалламга енгиллик бор. Бунинг устига, у кишида ваҳийга шавқу завқнинг ортиши ҳам ваҳийнинг узилиб қолгани сабабли бўлган.\n2731. Яҳё розияллоҳу анҳудан ривоят қилинади:\n«Қуръоннинг нимаси олдин нозил бўлган?» деб сўрадим.\n«Йаа айюҳал муддассир!» деди.\n«Иқроъ!» эмасми?» дедим.\nЖобир ибн Абдуллоҳдан «Қуръоннинг нимаси олдин нозил бўлган?» деб сўрадим.\n«Йаа айюҳал муддассир!» деди у.\n«Иқроъ!» эмасми?» дедим. Жобир:\n«Бизга Расулуллоҳ соллаллоҳу алайҳи васаллам нимани айтиб берган бўлсалар, ўшани айтиб бераман. У зот:\n«Бир ой Ҳирони живор тутдим. Живоримни тугатганимдан кейин пастга тушдим. Водийнинг ўртасига етганимда менга нидо қилинди. Олдимга, ортимга, ўнгимга, сўлимга назар солдим. Ҳеч кимни кўрмадим.\nСўнгра менга (яна) нидо қилинди. Назар солиб, (яна) ҳеч кимни кўрмадим.\nСўнгра менга (яна) нидо қилинди. Бошимни кўтариб қарасам – ҳавода, аршда Жибрийл (ўтирибди). Мени қаттиқ титроқ тутди. Хадийжанинг олдига бориб:\n«Мени буркаб қўйинглар! Мени буркаб қўйинглар! Устимдан сув қуйишди» дедим. Шунда Аллоҳ азза ва жалла»\n«Эй, бурканган! Тур ва огоҳлантир! Ва Роббингни улуғла! Ва кийимингни покла!»ни нозил қилди».\nШарҳ: Бу келтирилган маълумотлар орасида ихтилоф бўлиши мумкин эмас. Ровийлардан ҳар бири ўзи эшитган нарсани омонат ила етказган. Ўзи эшитмаган ёки билмаган нарсага аралашмаган. Ушбу мавзуни яхшилаб ўрганган уламоларимиз «Иқро» нубувват бўйича биринчи нозил бўлган, «Йаа айюҳал муддассир!» эса рисолат бўйича биринчи нозил бўлган», дейдилар.\nУлумул Қуръон мутахассислари «Иқро» умуман, биринчи нозил бўлган, «Йаа айюҳал муддассир!» ваҳий узилиб қолгандан кейин биринчи нозил бўлган», дейдилар.\n«Муддассир» сурасининг аввали нозил бўлиши билан кишиларни Исломга даъват қилиш ҳам бошланди. Шундан Муҳаммад мустафо соллаллоҳу алайҳи васалламнинг рисолатлари – Аллоҳ таолонинг динини умматларига етказиш иши бошланди. Чунки Аллоҳ таоло Ўзининг охирги пайғамбарига:\n«Эй бурканган! Тур ва огоҳлантир!» деган нидони қилган эди.\nБу илоҳий нидо жуда ҳам таъсирчан нидо эди. Ётиш, дам олиш вақти ўтганлиги, туриш, ҳаракат қилиш, кишиларни тўғри йўлга бошлаш, бу ишда дуч келадиган кўплаб қийинчиликларни енгиш они келганидан хабар эди.\n«Огоҳлантир!» деганда ғофилларни яқинлашиб келаётган хавфу хатардан воқиф қилиш кўзда тутилган эди. Бу эса бандаларга бўлган Аллоҳнинг раҳматидир. Чунки агар барча халойиқ йўлдан адашиб кетса ҳам ёки ҳамма тўғри йўлдан юрса ҳам, Аллоҳнинг мулки камайиб ёки зиёда бўлиб қолмайди. Лекин Аллоҳнинг Ўз бандаларига раҳмати кенглигидан уларга огоҳлантирувчи Пайғамбарлар юбориб турди.\nАлбатта, бу оят ниҳоятда улкан маъно касб этади.\nБу Аллоҳнинг йўлида кишиларни тўғри йўлга бошлаш учун қилинган амр эди.\n«Ўраниб ётадиган вақт ўтди, тур энди!» деган Аллоҳнинг нидоси эди.\nШунинг учун ҳам Хадийжа онамиз Пайғамбар алайҳиссаломга:\n«Бир оз ухлаб олсангиз-чи», десалар, Расулуллоҳ соллаллоҳу алайҳи васаллам:\n«Эй Хадийжа, уйқунинг вақти ўтди», дер эдилар.\nРисолат ва нубувват ила ваҳий тушишининг бошланиши\n21:16 / 15.12.2017 2591\nБақара сураси, 145-оят\n16:30 / 12.12.2017 1179\nТушларимда кўрмоқ қолди армон бўлиб,Устозлардан сийратингиз ўрганганда.Равзангизга бормоқ ишқи ёнди тинмай,Фонийлардан топган севгим сиз Ҳабибим..Ассаламу давоми...\n1057 16:30 / 02.11.2019\nБу зот ким?\nБу зот ким Бу зот энг аввало, Абдуллоҳ Аллоҳнинг қули, бандаси. Мана шу бандалик сифати бу инсоннинг сифатлари ичидаги энг буюк сифатдир. Инсоният бу зотнинг инсон давоми...\n397 10:55 / 07.11.2019\nБуюк мўъжизадан кейин ҳам, инсофга келмаган қавм\n068Тангримсуйган заминидан, эл қутилди ғанимидан,Макка аҳли халос бўлди, душманни ноҳақ зулмидан,Лекин улар ғофил эди, Роббимни ғайб илмидан,Каъба аҳли мушрик аммо, давоми...\n2814 12:10 / 23.11.2017\n111Дўстлар билан сайр вақти, бўлди содир,СевганҚулин ҳарнақилса Ўзи Қодир,Машҳур холат бўлди, номи Шаққуссодрrdquo,Жаброъилни бунга масъул, қилди АЛЛОҲ.112Дўстлар давоми...\n1616 20:16 / 26.11.2017\n359 18:00 / 21.12.2019\n259 18:00 / 19.12.2019\n29744 11:58 / 10.10.2018\n35258 11:56 / 10.10.2018\n3059 16:57 / 17.05.2019\n5096 08:41 / 09.11.2019


23 май 2022, Тошкент вақти: 07:40\nМиллий масс-медиани қўллаб-қувватлаш ва ривожлантириш бўйича Жамоат фонди Васийлик кенгаши раиси Комил Алламжонов Uzmetronom.com сайти асосчиси ва муҳаррири Сергей Ежков устидан ҳуқуқни муҳофаза қилиш органларига мурожаат қилган.\nБу ҳақда Алламжоновнинг ўзи 7 апрель куни ўзининг Телеграм-каналида маълум қилди.\nАлламжоновга кўра, Сергей Ежков шу йилнинг 21 февралида Uzmetronom.com сайтида чоп қилинган "Бриллиантовый мальчик" сарлавҳали мақоласи билан унинг "шаън ва қадр-қимматини топтаган, ишчанлик обрўйига путур етказган".\nМақолада 17 февраль куни Москвадан Тошкентга 4,2 миллион доллар бўлган олтин ва олмос буюмлар билан учиб келган аёл божхонада тўхтатиб қолингани, кейинроқ эса Комил Алламжонов унга ёрдамга келиб, аэропорт раҳбариятига қимматбаҳо буюмлар сотиш учун эмас, балки ҳадя қилиш мақсадида олиб келинганини тушунтиргани ортидан қўйиб юборилгани, буюмларни эса шахсан Алламжонов олиб кетгани иддао қилинади.\nЎзбекистон президентининг собиқ матбуот котиби бўлган 37 яшар Алламжонов мақоладаги иддаоларни шундай изоҳлайди:\n“Мени 4 млн 200 минг долларлик тилла тақинчоқларни Ўзбекистонга ноқонуний олиб киришда шерикчиликда айблаган. Бу жуда жиддий айблов — бу Жиноят кодексининг 182-моддаси “Божхона тўғрисидаги қонунларни бузиш” оғир жиноятини содир этиш... Бу — сўз эркинлиги ҳам, журналистика ҳам эмас. Бу матбуот номли инструментдан жирканч мақсадлар йўлида фойдаланиш ҳисобланади. Биз бундай сўз эркинлигига қаршимиз” деб ёзди Масс-медиа фонди раиси.\nАлламжоновнинг ҳуқушуносларга иқтибосан айтишича, Uzmetronom мақоласидаги иддаолар исботини топмаса, унга нисбатан Жиноят Кодексининг 139-моддаси, 3-қисми “а” банди (оғир ёки ўта оғир жиноят содир этишда айблаб туҳмат қилиш) билан жиноий иш қўзғатилиши мумкин.\nОзодликнинг 7 апрель куни журналист Сергей Ежков билан боғланиш уринишлари натижа бермади. Тошкентлик адвокатлардан бирининг айтишича, шу куннинг ўзида Ежков Тошкент шаҳар Ички ишлар бош бошқармасига тергов учун олиб келинган.\nUzmetronom сайтида ҳам ҳозирча Алламжоновнинг постига бирон муносабат пайдо бўлгани йўқ.\nUzmetronom Ўзбекистонда 2000-йиллар бошида ташкил этилган илк интернет нашрларидан бири. Унинг асосчиси Сергей Ежков ўзини ҳукумат ва ҳуқуқ-тартибот идораларида ўз манбаларига эга бўлган мустақил журналист сифатида тақдим этади. Аммо хориждаги ўзбек мухолифати ва мустақил нашрлар Ежковни Ўзбекистон махсус хизматлари буюртмаларини бажаришда ҳам айблашган.\nUzmetronom.com сайти шу кунларда Россиянинг Украинага тажовузи бир томонлама, Кремль пропагандаси йўсинида ёритилган туркум мақолаларга ўрин берган.


Суперлига ва Про-лига клублари матбуот котиблари Евро-2020 ҳақида қандай фикрда? / CHAMPIONAT.asia\n00:48Ўртоқлик учрашуви. "Метталург" Тожикистоннинг "Хўжанд" жамоасини мағлуб қилди 2 00:29"Милан" Зиешни ижарага олиши мумкин 1 00:10"Балтика" қўполликларга бой ўйинда дуранг ўйнади, Виталий Денисов бир бўлим ҳаракатланди 0 23:59"Бавария" ўртоқлик учрашувида дуранг ўйнади. Мухлислар эса Нагельсманни ҳақорат қилишди 4 23:35"Реал" Искони шу ёзда сотиб юбормоқчи 0 23:18"Қўқон-1912" "Сўғдиёна" билан жанговар дуранг қайд этган ўртоқлик баҳсидан ГАЛЕРЕЯ 1 23:12Ўртоқлик учрашуви. "Бунёдкор" "Алай"ни йирик ҳисобда мағлубиятга учратди 10 22:59Шомуродовнинг ПСЖга қарши ўйнаш имконияти йўққа чиқди 10 22:40"Қўқон-1912" нега ҳеч кимни трансфер қилмади? 6 22:40Ўзбекистон футзал терма жамоаси халқаро мусобақа олдидан машғулот ўтказди 1 22:25"Андижон" – "Турон" учрашуви Наманганда бўлиб ўтади 9 22:07РПЛ. "Зенит" сафарда "Химки" устидан ғалаба қозонди 0 21:50"Боруссия Д" ўртоқлик баҳсида "Атлетик" Бильбаога мағлуб бўлди 1 21:35Расман: Жасур Жалолиддинов - "Локомотив" футболчиси! +ВИДЕО 17 21:30ПСЖ Кулибалининг агенти билан боғланди 0\nСуперлига ва Про-лига клублари матбуот котиблари Евро-2020 ҳақида қандай фикрда?\n10 июн 22:14\nТеглар : Евро-2020\nЭртадан бошлаб миллионлаб футбол мухлисларининг диққат марказида турган нуфузли мусобақа - Евро-2020 баҳслари старт олади.\nБиз мазкур турнир олдидан чемпионатимизда фаолият олиб бораётган Суперлига ва Про лига клублари матбуот котибларининг фикрлари билан қизиқдик. Улар турнирда қайси терма жамоага мухлислик қилишлари, кашфиёт жамоа ҳақида ўз мулоҳазаларини билдиришди.\nКомилжон Жумаев - "Металлург" матбуот котиби: "Аниқ битта жамоага мухлислик қилмайман. Чиройли, ақлли ва ҳужумкор футбол томоша қилишни ҳохлайман: Нидерландиянинг тотал футболидан, Бельгия, Англия, Франциянинг тажовузкор ўйинидан, Италиянинг ишончли ҳимояси ҳамда немис машинасидан завқланаман. Энг асосийси бир ой мазза қилиб футбол кўришимиз кафолатланган. Тўғриси сўнгги икки йил Европа футболига ҳам жиддий “шикаст” етказди. Кашфиёт бўладиган янги жамоа йўқ. Ҳаммамизга таниш гранд жамоалар асосий ролда бўлади. Евро-2020 нинг энг яхши ўйинчиси бўлишга асосий номзод Килиан Мбаппе назаримда".\nАкрамжон Мамадалиев - "Қўқон-1912" матбуот котиби: "Аввало мен мухлислик қиладиган ягона терма жамоа - бу Ўзбекистон терма жамоаси. Европа чемпионатида чиройли футболга мухлислик қиламан. Россия терма жамоаси қўшниларимиз бўлганлиги учун бироз уларга симпатиям бор. Лекин ҳозирги Россия термасини узоққа боришига унча ишонмайман. Франция терма жамоасининг имкониятлари чемпионлик учун юқори деб ўйлайман. Яна Португалия, Германия ҳамда Де Брюнеси бор Бельгия терма жамоаларидан ҳам кўп нарса кутяпман. Бельгия терма жамоаси турнир кашфиёти бўлиши мумкин. Футболчилардан эса ким кашфиёт бўлишини олдиндан айтиш жуда қийин. Еврода кўплаб ёш иқтидорлар қатнашади, албатта кимнидур омади келиб янги "юлдуз" пайдо бўлиши мумкин".\nАзиз Нурий - "Қизилқум" матбуот котиби: " - Ушбу чемпионатда Испанияга мухлислик қиламан. Кашфиёт жамоага келсак, Англия терма жамоаси кутилмаган натижаларни тақдим этиши мумкин.\nБеҳзод Назаров - "Пахтакор" матбуот котиби: "- Европа чемпионатида Италия терма жамоасига мухлислик қиламан.Турнир кашфиёти ўртамиёна ёки кучсизроқ бирор терма жамоа бўлиши мумкин. Кучли бешлик ёки шунга яқин савиядаги бирор жамоанинг чемпион бўлиши кутилмаган ҳолат бўлмайди. Балки, Дания, Украина ёки Туркия кутилганидан кўра узоқроқ босқичга етиб бориши мумкин. Лекин ҳар бир ўйин ёки мусобақа бошланишидан аввал имкониятлар барчада бир хил бўлади. Қисқа муддатли турнирларда кутилмаган жамоаларнинг ижобий натижа қайд этиш имконияти анча ошади. Футболчилардан эса барибир юлдузлар ўзларини кўрсатса керак. Деярли барча терма жамоаларда халқаро ўйинлар тажрибасига эга футболчилар кўп".\nСоҳиб Эгамов, "Бунёдкор" матбуот хизмати: "Ўзим Испания терма жамоаси мухлисиман ва мазкур чемпионатда бу терманинг ўйинларини катта қизиқиш билан кузатиб бораман. Кашфиёт жамоа сифатида Туркия термасини кўрсатган бўлардим, улар ушбу чемпионатда кутилмаган натижаларни тақдим этишларига ишонаяпман."\nШахбоз Беғамов - АГМК матбуот котиби: "ЕВРО-2020да Германияга мухлислик қиламан. Кашфиёт Хорватия футболчиси, мураббий ишонч билдирса Мислав Оршич бўлиши мумкин. Кашфиёт жамоага келсак, Россия термасидан кўп нарса кутаяпман.\nУлуғбек Умаров - "Навбаҳор" матбуот котиби: " - Европа чемпионатида Португалия терма жамоасига мухлислик қиламан. Евро-2020да Украина ва Уэльс терма жамоалари турнир кашфиётига айланса керак. Мусобақа кашфиёти бўлишга номзод футболчилар кўп. Улардан бирортасини ажратиб кўрсатиш қийин. Англия ҳамда Украина терма жамоаси аъзолари орасидан турнир кашфиётлари чиқиши ҳам эҳтимолдан холи эмас".\nБунёд Андаев, "Машъал" матбуот котиби: "Ушбу чемпионатда Туркия термасига мухлислик қиламан. Шунингдек, Польша терма жамоаси ҳужумчиси Роберт Левандовски мусобақанинг ёрқин футболчиси бўлишини кутаяпман.\nБекзод Толибов - "Турон" матбуот котиби: "Тўрт йилликнинг нуфузли чемпионатларидан бири ҳисобланадиган ЕВРО-2020да Англия ва Бельгия терма жамоаларига мухлислик қиламан. Шунингдек, Франция ва Германия терма жамоалари ҳам турнир фаворитларидан ҳисобланишади. Кашфиёт жамоа Украина термаси бўлиши мумкин."\nЭлёр Узаков - "Сурхон" матбуот котиби: "ЕВРО-2020да Франция терма жамоасига мухлислик қиламан. Шунингдек Килиан Мбаппе мусобақанинг кашфиёт футболчиси бўлса керак."\nСардор Нуров - "Насаф" матбуот котиби: "Европа чемпионатини кўпчилик катта қизиқиш билан кутмоқда. Фикримча, бу турнирда Голландия ва Франция терма жамоалари фаворит. Кашфиёт жамоа ҳақида олдиндан айтиш қийин.\nОйбек Сапарбоев, "Сўғдиёна" матбуот котиби: "Мазкур мусобақада Франция терма жамоасини фаворит деб ҳисоблайман ва мухлислик қиламан. Кашфиёт футболчи Клиан Мбаппе бўлади деб ўйлайман."\nСардор Комилов, "Андижон" матбуот котиби: “Европа чемпионатида Туркия ва Россия терма жамоаларига мухлислик қиламан. Кашфиёт футболчилар сифатида Фоден ва анча муддатдан сўнг Франция терма жамоаси сафига қайтган Карим Бенземадан ёрқин ўйинлар кутаяпман.”\nМиржалол Норматов: "Локомотив" матбуот хизмати: "ЕВРО-2020да Англия термасига мухлислик қиламан. Бунга болалигимдан инглиз футболига ошиқлигим сабаб. Бу Европа чемпионатида Швеция термасидан кўпроқ нарса кутяпман. Гарчи таркиб унчалик юқори даражада бўлмаса-да, жамоавий ўйин рақобатбардош даражада. Маркус Рэшфорд турнирнинг энг яхши футболчиларидан бири бўлишига ишонаман. Ушбу мавсумда жароҳати сабабли кўплаб ўйинларда тўлиқ ўйнай олмади. У бор кучини Европа чемпионатига асраб қўйган деб ўйлайман".\nБаҳодир Эргашев - "Нефтчи" матбуот котиби: "ЕВРО-2020"да Бельгия термаси энг кучли таркибга эга жамоалардан бири. Улар бу мусобақада фаворит. Кашфиёт сифатида Финландия терма жамоасини кўрсатишим мумкин."\nУсмон Ибодов, "Динамо" матбуот котиби: "- Англия миллий жамоасига мухлислик қиламан. Шунингдек, ўзим ишқибозлик қиладиган «Манчестер Юнайтед» клуби футболчиларининг миллий жамоалардаги ўйинларини алоҳида кузатиб бораман. Турнир кашфиёти ҳақида гап бораркан, бу фаворит ёки юлдуз ўйинчи эмас, кўпчилик кутмаган жамоа ва футболчи бўлади. Фикримча, яхши авлодга эга Туркия миллий жамоаси кашфиёт бўлишга қодир. Шенол Гунеш 2002 йилда Туркияга жаҳон чемпионати бронза медалларини олиб берганди. Ҳозирги таркиби билан ҳам Евро-2020да яхши натижа кўрсатиш имкониятига эга. Ҳар ҳолда саралаш босқичида турклар амалдаги жаҳон чемпиони Франциядан икки ўйинда ҳам очко олишди. Бу бежизга эмаслигини улар исботлай олишлари мумкин. Кашфиёт ўйинчи ҳам Туркия ёки Шотландия миллий жамоаси сафидан чиқишини кутаяпман.\nНасиба Холиқова, "Шўртан" матбуот котибаси: Германия терма жамоаси аввалдан кутилмаган натижаларни тақдим этиб кетган. ЕВРО-2020да Германия термасига мухлислик қиламан. Бельгия терма жамоасини эса мусобақа кашфиёти сифатида кўрсатишим мумкин.\nАйбек Акназаров - "Арал Самали" матбуот котиби: "Чемпионатда Россия ва Бельгия терма жамоаларига мухлислик қиламан. Кашфиёт сифатида ҳам Бельгияни, шунингдек Украина термаларини кўрсатган бўлардим".\nОйбек Жуманазаров - "Бухоро" матбуот котиби: "Европа чемпионатида Германия терма жамоасига мухлислик қиламан. Уларнинг ўйин услуби ва мухлисбоб футбол намойиш этишлари менга ёқади. Менимча, бу чемпионатда асосий фаворит бу Германия. Таркибдаги ёш юлдузлар Сане, Киммих, Горецкалар бор, уларнинг ҳар бири Европа чемпионатида ҳал қилувчи рол ўйнаши мумкин. Терма жамоани 15 йилдан бери бошқариб келаётган Йоахим Лёв Европа чемпионатидан кейин фаолиятини тугатиши ҳақида эълон қилди, аммо бу жамоанинг фаолиятига салбий таъсир кўрсатмайди деб ўйлайман. Германиялик футболчилар профессионаллар, улар бундан кейин нима бўлишини ўйламайдилар, балки шу ерда ва ҳозирнинг ўзида ўзларини кўрсатишга ҳаракат қилишади. Aксинча, эҳтимол Лёвнинг кетиши ижобий таъсир кўрсатиши ҳам мумкин, бу футболчилар учун балки тоза ҳаво оқимига айланиши мумкин. Дания терма жамоасини Евро-2020 кашфиёти бўлиши мумкин. Уларда кучли таркиб йиғилган. Ўйин давомида рақиб жамоага кучли прессинг кўрсата олади. Бу борада юқори салоҳиятга эга. ФИФAнинг амалдаги рейтингидаги 10-ўрин мутлақо ҳақли. Дания, албатта фаворит эмас, лекин жуда хавфли. Кўпчиликка бош оғриғи бўлиши тайин."\nХурсандбек Маткаримов, "Хоразм" матбуот котиби: "Ушбу чемпионатда Франция термасига мухлислик қиламан. Кашфиёт футболчи сифатида Фил Фоденни айтиш мумкин, бу футболчидан кўп нарса кутаяпман".\nНиғмонхўжа Нозимов - "Олимпик" матбуот котиби: "Европа чемпионатида Англияга мухлислик қилишда давом этаман. Ҳозир ушбу терма таркиби ёш футболчилардан иборат ва уларни фаворит деб ҳисоблайман. Албатта Гвардиола бошчилигидаги "Манчестр Сити" таркибида ўзини кўрсатган Фоден инглизларнинг етакчиси бўлишига ишонаман."\nОлимпиаданинг иккинчи кунида қайси спортчиларимиз иштирок этишади? (тўлиқ рўйхат) 8\nТокио-2020. Осиё жамоалари иккинчи турга тайёргарликни давом эттирмоқда 1\nOlamsport: Ўзбекистонлик спортчиларнинг Олимпиададаги натижалари ва бошқа хабарлар 14\nОлимпиада. Ўзбекистонлик спортчиларнинг бугунги иштироки ва онлайн натижаларни кузатиб боринг 77\nҲақоратланган АФСОНА 84\nОлимпиада. Стартдан олдинги мағлубият ёхуд МОҚнинг мантиқни "йиғлатган" қарори (ФР блоги) 75\nБугун Токио-2020 Олимпиадасининг очилиш маросими ўтказилади 6\n10 июн 22:22:13\nЯшанг хожи ака, фикларимиз бир экан.Чиройли футбол тарафдоримиз.Урисла нари борса гурухдан чиқиши мумкин, бўлмасам қолиб кетса керак\n10 июн 22:16:34\nUzreport va Futbol tv kanaliga muhlislarda zor taklif. Bir oyga Evro 2020 oyinlari uchun Mirzahakim Toxtamirzayevni shartnoma asosida bir oyga ishga olinglar. Barcha futbol muxlislarini xursand qilganlar bolasiz. Oyinlar soni kop shuning uchun shu insonni xam tezro oz ishiga qaytaringlar bir mazza qilaylik! Bu oddiy taklif oldinda rahmat.\n10 июн 22:15:35\n11 июн 05:45:32\nБази бир юзерлар Шахбоз Беғамовни танкид килишадию,лекин шу болани тахминлари кўпинча тўғри чиқади.\n11 июн 00:37:25\nIntillect 2060 фойдаланувчининг фикрига жавоб бериш\nСўғдиёна матбуот котибининг энди турқини кўрдим, аввал бир қиз ишлар эди бу лавозимда жуда фаол эди, бу бола сустроқ, матбуот котиби жамоа юзи ҳисобланади.\nХа Дилдора Холбойива зур ишлар эди, хоззиргисини бор йуклиги билинмайди, узимиз иг бигдан билиб оламиз\n11 июн 00:17:30\nМиржалол Англияни уйинларини оххх ухххх деб ёзиб борарканда шу сайтда\n10 июн 22:41:18\n10 июн 22:28:20\nАссалому алейкум!!! Ну гапимни заметка киволила\nЧемпион ИншаАллах Туркия булади\nМавсум кашфиёти Уелс булади\nЭнг Яхши уйинчи Криштиану Роналду булади\nМавсум кашфиёти Бернарду Силва булади\nФиналда Туркия Португалия\nОлимпиада. Стартдан олдинги мағлубият ёхуд МОҚнинг мантиқни "йиғлатган" қарори (ФР блоги)\n20 йилдан бери тўхтамаётган жиззахлик афсона\n"Сўғдиёна" Тожикистон чемпионига қарши ўртоқлик учрашуви ўтказди


Бэйл: Кроос биз 3та ўйиндан кейин қайтишимизни айтганди. Финалга чиқиб Германияга қарши ўйнашни истайман\n14:54 / 05.07.2016\nУэльс терма жамоаси ҳужумчиси Гарет Бэйл Евро-2016 финалига чиқишса, Германияга қарши ўйнашларини исташини айтди.\n«Эсламйман, Тони Кроос биз турнирда 3та ўйин ўйнаб қайтишимизни башорат қилганди. Шунинг учун, финалда унинг қаршисида пайдо бўлсак, ёмон иш бўлмасди.\nБиз ФИФА рейтингида 100-ўринда турганимизда тез-тез мағлубиятлар қайд этардик. Бизга 2 ҳафта эмас, 9 ҳафта дам олишимиз мумкинлигини айтишарди. Шунинг учун, ҳозир терма жамоа билан бу турнирда иштирок этаётганимдан мамнунман.\nБиз турнирга келиб, гуруҳ босқичидан чиқиб, мухлисларимизни хурсанд этиб бўлдик. Лекин биз ярим финалдан ҳам ўтишимизга ишонамиз, ахир ўтмишда шундай ҳодисалар бўлганку. Дания ёки Греция бунга мисол. Нега биз ҳам совринга эга бўлмаслигимиз мумкин?\nСаралаш ўйинлари вақтида биз жамоа сифатида ўсдик ва кучли жамоага айландик», — дея уэльслик футболчининг сўзларини келтиради Four-Four-Two.\nЕвро-2016 ярим финалида Уэльс 6 июль куни Португалияга қарши ўйнайди. Германия эса 7 июль куни турнир мезбонлари Франция билан кураш олиб боради.


Телебошловчи Алексей Филатов пневмониядан вафот этди | ҚИРҒИЗИСТОН ЯНГИЛИКЛАРИ\nТелебошловчи Алексей Филатов пневмониядан вафот этди\nМарҳум телебошловчи Алексей Филатов\n12-сентябрга ўтар кечаси телебошловчи Алексей Филатов коронавирусдан вафот этди. Бу ҳақда унинг устози, жамоат арбоби Ассол Модокматова фейсбук саҳифасига ёзди.\nФилатов икки ойдан кейин 33 ёшга тўлар эди. Бундан уч кун олдин Модокматова унинг шогирди пневмония сабаб касалхонага ётқизилганини ва унинг аҳволи оғирлигини маълум қилган эди. 11-сентябрда шифокорлар уни сунъий нафас берувчи аппаратга улашган.\n«Мен Филатовни “Лимон” газетасининг таҳририятида кўрганимда у 15 ёшдаи эди. Мен уни юлдуз бўлишига ишонганман. У билан ҳар куни ишладим. Шундай қилиб у “Хит-парад” мусиқий дастурини олиб борди. Кейин кўплаган лойиҳаларда бошловчи бўлди. Филатов мени ҳар йили туғилган куним билан тонгга яқин табрикларди, энди унинг йўқлигига ишонгим келмайди», — деб хотирлади Молдокматова ўзининг шогирдини.\nАлексей Филатов — жамоатчиликка «Хит-парад» дастури билан танилган. Шунингдек, у «Филатов мактаби» номли хусусий рақс мактабини очиб, ишлатган.\nАввалги мақолаҚирғизистонда COVID-19нинг янги 75 ҳолати қайд этилиб, 3 бемор вафот этди\nНавбатдаги мақола«Реформа» ва «Ата Мекен» сайловга бирга қатнашиш учун бирлашди


Ёмғир. Ундаги томчилар худди тирик жонга ўхшайди. Осмон йиғлаган-у улар кўз ёшга айланиб ерга тушгандай. Кичик бир томчида катта ҳаёт бордек гўё. Бугун ҳам яна ёмғир ёғди. Ҳар галгидек мен ҳовлига чиқиб ёмғир ёғишини томоша қилдим. Осмондан ўйноқлаб тушаётган томчилар кўзимга бирам бахтиёр бўлиб кўринадики, афсуски уларнинг бари ерга сингиб кетадилар. Бу кўринишдан гоҳ кўнглим қувончга тўлса, гоҳо менда ачиниш ҳисси уйғонади.\nАйвон панасида турар эканман, ногоҳ бир томчи ёмғир қўлимга тушди. Ҳайрат ва бир олам завқ билан унга тикилиб турдим. Осмондан думалаб тушган ёмғир томчисининг севинчи узоққа чўзилмади. Қўлларимдан сирғалиб ерга қулади.\nҲа, бари ёмғир томчиларининг қисмати шу. Аввал тўкилади, сўнг сингиб кетади. Мен сезиб тураман ёмғир томчиларида ҳам бир истак бор. Улар сув ва анҳорларга, дарё-ю ўзанларга, ҳаёт тўлқинининг мавжларига қўшилиб кетишни ва ўзга макон ва манзилларга сайр қилишни истайдилар. Аммо тақдир битиги уларни қайси маконга юборишини фақат ҳеч ким билмайди.


Ўзбекистонда интернет ишламай қолганига ким айбдор? – mulkdor.com\nNovember 9 2017, 04:11 ЖамиятИнсон ҳуқуқлариИқтисодМақолаларЎзбекистон\n7 ноябрь куни Ўзбекистонда бир муддат интернет узилиши юз берди. «O‘zbеktеlеkom» АК ушбу ҳодиса юзасидан батафсил баёнот бермади. Аммо фойдаланувчиларни бир ҳодиса чўчитиб қўйди, яъни телекомуникацион монополист – «O‘zbеktеlеkom» ҳар қандай дамда улкан зиёнга сабабчи бўлиши мумкин.\nМақоланинг асли kun.uz сайтида эълон қилинган\nКомпания мобил алоқа операторлари ҳамда провайдерларига каналларни ижарага бериш, овозли алоқа ва маълумотлар узатиш барча хизмат турларини тақдим этишдан ташқари, интернетга уланиш хизматини ҳам тақдим этади. Бундай хизмат Ўзбекистон бўйлаб фақат «O‘zbеktеlеkom» АК томонидан тақдим этилади.\nИнтернет тармоғи ва «O‘zbеktеlеkom» АК маълумотлар узатиш тармоғига уланиш компаниянинг филиаллари томонидан xDSL ва RadioEthernet технологиялари ҳамда коммутацияли уланишдан фойдаланиб, ажратилган линиялар бўйича амалга оширилади. Маҳаллий бозорда компаниянинг хизматлари учта — UZTELEСOM™, UZMOBILE™ ва UZONLINE™ суббрендлари (савдо белгилар) остида кўрсатилади.\nЮқорида зикр этилган омиллар айнан 7 ноябрь куни интернет узилиши, жумладан, интернет тезлигининг бир неча йиллардан буён паст эканлигини қисман тушунтириб бера олади. Масаланинг моҳияти шундаки, юқори ва сифатли интернет тезлиги оптик толали тармоқнинг яратилишига боғлиқ. Бугунги кунда ОТТда 1 км масофада линия ўтказиш 20 минг АҚШ доллардан қиммат туради. Ўзбекистонга етказиб берилаётган интернет алоқаси рус компаниялари томонидан тақдим этилган «Казахтелеком» АЖ стикларидан ўтади. Шунингдек, ушбу нуқтадан Қирғизистон ҳам фойдаланади. Шунинг учун ушбу вазифани бажариш йирик маблағни талаб қилиши табиий, аммо хорижий сармояни жалб этиш йўли билан ҳатто сунъий йўлдошга эга бўлган давлатлар мавжуд. Биз нари борса, ўзимизнинг тармоқ йўлимизга эга бўлсак, кифоя!\n1995 йил Ўзбекистон Республикаси президентининг қарорида «Алоқа вазирлиги ва «Ўзелтехсаноат» уюшмасининг «Сименс» акционерлик жамияти, DАЕWОО компанияси ва бошқалар иштирокида юқори технологик алоқа асбоб-ускуналари ва толали-оптик кабель ишлаб чиқариш бўйича қўшма корхоналар ташкил этиш тўғрисидаги таклифларига розилик» берилиши белгиланганди. Шунингдек, ўша қарорда «давлат тасарруфидан чиқариш, хусусийлаштириш, сотиб олиш ва ижарага бериш мумкин бўлмаган алоқа корхоналари турлари ҳамда гуруҳлари бўйича чеклашларни бекор қилишга оид таклифлар» киритилиши сўралган.\nҚарийб йигирма йилдан ортиқ давр ўтибдики, масъул вазирлик АКТ соҳасида фойдаланувчиларга яхши шароитни яратиб бера олмайди, йўқса, хизмат ҳақи жаҳон мамлакатлари билан солиштирганда унчалик арзон эмас. Яна бир бор 7 ноябрдаги воқеани эслаб, хулоса қилинса, телекоммуникацион монополия мутасадди органларнинг кутилмаган авария ҳолатларига тайёр эмаслигни исботлаб берди. Қолаверса, сифат ва нарх сиёсатини ҳам ўйлаб, янги ислоҳотга қўл уриш керакмикан?!\nАччиқ қалампирнинг касофати.\nФуқароларнинг давлат пенсия таъминоти тўғрисидаги қонунига асосан иш стажига эга бўлмаган фуқаролар ва уларнинг оилалари давлат пенсиялари олиш ҳуқуқига эга эмаслар. ...\nЖамиятSeptember 26 2018, 01:09\nҚиролича елизавета тахтни шаҳзода чарльзга ...\nҚиролича Елизавета 1937 йилдаги регентлик тўғрисидаги қонунга асосан «аксарият мажбуриятлари»ни ўғли, Уэльс шаҳзодаси Чарльзга топшириши мумкин. Шундай тақдирда ҳам у ...\nДунёJuly 10 2019, 03:07


"ЖАР" стадиони трибуналарига ювилган гиламлар қуритиш учун ёйиб қўйилгани маълум қилинди\n16:23 / 25.07.2015\nChampionat.asia сайтида "ЖАР" стадионида фаррошлар йўқми?" номли фотохабар жойлаштирилди.\nХабар қилинишича, айни вақтда трибуна ўриндиқлари анча вақтдан бери чангдан тозаланмаган ҳолда қолмоқда.\n"Мутахассислар келиб, аниқлаб беришмаса, чангни қўл билан артиш орқали бу ерда қанча вақтдан буён фаррош ишламаганини аниқлаб бўлмайди", деб ёзилади хабарда.\nМуаллиф стадиондаги бу ҳолатни дастлаб "Машъал" ва Ўзбекистон олимпия терма жамоаси ўйинида қайд қилган ва кейинги учрашувга ҳолат яхшиланганига умид қилган ҳолда ташриф буюрган.\n23 июль куни ўтказилган Ўзбекистон миллий терма жамоаси ва Ўзбекистон олимпия терма жамоаси иштирокидаги ўйинда ҳам мухлислар чанг ўриндиқларда ўйинни томоша қилишга мажбур бўлишган.\nХабарда ёзилишича, "Оқ-Тепа" ва "Насаф" жамоалари ўртасидаги ўйин ҳам шу стадионда бўлган ва бунинг учун пойтахтликлар кичик бўлмаган суммани тўлаб ҳам беришган. Шунда ҳам ҳеч бўлмаса VIP ўриндиқлар артилмаган.\nШунингдек, стадионда ОАВ вакиллари учун махсус жойда шароит бутунлай қониқарсиз экани таъкидланган.\n"Ўз пайтида не-не мухлисларни кўрган бу стадионга эндиликда чангга аллергияси бор мухлисларнинг киришини уларнинг соғлигини ўйлаган ҳолда, ман қилиш керак", деб огоҳлантиради муаллиф афсус билан.\nВИПга кирган одам, ВИП даражасида ўтириши керак...\nЛекин ВИПдаги манзара бундай бўлса. Бир киши айтган экан: - яхши ҳам осмонда сигирлар учмайди...\nМанави чанг босган ойнали деворда ОАВ вакиллари ўйин суратини чизиб бемалол таҳлил қилсалар бўлади...\nЎйинга келган 1000 нафарга яқин мухлисларнинг деярли барчаси уйларига қўшимча иш олиб бордилар. Кимдир онасига, кимдир синглисига, яна кимдир аёлига шимларини ювиб беришни илтимос қилган бўлишса, ажаб эмас...\nСтадионда фаррош йўқ деб бўлмайди. Тушлик вақтида ювилган гиламларни қуритиш учун трибунага осиб қўйишган. Лекин бундан айрим ишқибозлар унумли фойдаландилар.


Ёсихидэ Суга Япониянинг янги Бош вазири сифатида расман таништирилди. Халқаро Олимпия қўмитаси президенти Томас Бах япон ҳукуматининг янги раҳбари билан мулоқот қилишни режалаштирмоқда.\nШубҳасиз, бўлажак масала келаси йилга қолдирилган Токио-2020 Олимпия ва Паралимпия ўйинларининг ташкилий масалалари бўлади. Япон нашрларининг маълум қилишича, Томас Бах ва Ёсихидэ Суга 23 сентябрь, чоршанба куни телефон орқали мулоқот қилишади.\nЎз навбатида ХОҚ раҳбари жаноб Сугани янги лавозим билан қутлаб ўтди.\n“Ёсихидэ Сугани Япониянинг Бош вазири этиб сайлангани билан чин қалбимдан қутлаб қоламан. Япония халқи ва жаноб Сугага энг яхши тилакларимни йўллайман. Шу билан бирга, мен Бош вазир жанобларига келаси йил Токио-2020 Олимпиадасини хавфсиз ва муваффақиятли ўтказиш борасида билдирган фикрлари учун ҳам алоҳида ташаккур айтаман.\nИшончим комилки, Бош вазирнинг ўзи қўллаб-қувватлаб туриши билан қоронғуликда қолиб кетган Олимпия ўйинлари тақдири ёруғликка эриша олади”, – деди Томас Бах.


Ниҳоят, MIUI 9 барқарор талқинини барча қурилмаларга юклаб олиш мумкин - Terabayt.Uz\nНиҳоят, MIUI 9 барқарор талқинини барча қурилмаларга юклаб олиш мумкин\nБарқарор MIUI 9 прошивкасининг якуний талқини ўтган йилнинг ноябрь ойидаёқ тарқатила бошлаган эди. Ниҳоят, у энди барча мос келувчи мобил алоқа қурилмалари учун тақдим этилди. Ушбу прошивкада фойдаланувчилар учун бир қатор янги қулайликлар мавжуд.\nЎҚИНГ: Xiaomi смартфонлари учун MIUI 9’нинг янги версиясидаги ўзгаришларнинг тўлиқ рўйхати\n«Хитойча Apple»нинг Ҳиндистондаги офиси раҳбари Ману Кумар сўзларига кўра, айни дамда умумий ҳисобда 50 дан ортиқ моделдаги смартфонлар ва планшетлар прошивкасини янгилаб олиш мумкин.\nMIUI 9 янгиланишининг якуний тўлқини Xiaomi’нинг 18 та русумдаги смартфонларига тегишли. Булар қуйидагилардир: Redmi 2/Prime, Redmi 4A, Redmi Note Prime, Mi 4i, Redmi 3S/Prime, Redmi Note 4G, Redmi 1S, Redmi Note 3, Mi 3, Mi 4, Mi Max/Prime, Redmi Y1/Y1 Lite, Redmi 4, Mi Max 2, Redmi Note 4 ҳамда Mi Max 2.\nСерверларга катта юк тушишининг олдини олиш мақсадида, ушбу апдейт ҳудудлар ва моделлар бўйича босқичма-босқич тарқатилмоқда. Агарда сизнинг Xiaomi қурилмангизга ҳам навбат келса, бу ҳақда MIUI 9’ни «ҳаво орқали» юклаб олиш ҳақида билдиришнома келади. Бордию билдиришнома келмаса, шунчаки янгиланишларни ўзингиз текшириб кўринг. Ёки уни мана бу ҳавола орқали компания сайтининг тегишли бўлимидан юклаб олишингиз ҳам мумкин.\nАйтиш керакки, Xiaomi компанияси аллақачон ўз қурилмалари учун MIUI график қобиғининг навбатдаги талқини устида ишламоқда.\nЎҚИНГ: Илғор MIUI X тизимига эга бўладиган Xiaomi'лар маълум бўлди\n#MIUI 9 #Xiaomi #андроид смартфон #мобиль операцион тизим


Рэшфорд "МЮ"нинг супертўпурари бўлади\n10 январь, 2017, 11:49\n"Манчестер Юнайтед" бош мураббийи Жозе Моуриньо жамоа сардори Уэйн Руни фаолиятидаги 249-голини уриб, афсонавий футболчи Бобби Чарльтоннинг рекордини такрорлаганига муносабат билдирди.\n- Уэйн Руни жуда кўп гол урган, - деди Жозе Моуриньо. - Лекин Маркус Рэшфорд фаолиятини "Манчестер Юнайтед"да ўтказса, келажакда клубнинг энг зўр тўпурари сифатида тарихга киради. У эндигина 19 ёшга тўлди. Бутун фаолияти олдинда.\nМаркус Рэшфорд "Манчестер Юнайтед" таркибида 2016 йилнинг февралида дебют қилди. Шу кунгача барча турнирларда 14 та гол уришга эришди. Жорий мавсумда Англия чемпионатида 16 марта майдон тушган футболчи учта голни ўз ҳисобига ёзиб қўйди.


00:00 / 15.06.2007 | eski savollar | 1104\nАссаламу алайкум устоз.1. Судхўрни қўлида хизмат қилиш жоизми. Бу хизмат харом иш бўлмаса у берган хақ халол хисобланадими?2. Савдода нақдга бир нарх насяга бошқа нарх қўйса, масалан нақд берсанг 100 сўм, 2 кундан кейин берсанг 110 сўм деса жоизми?3. Улгуржи, чакана нархларнинг хукми қандай? Яъни бир вақтнинг ўзида 1 дона олганга 100 сўмдан, 100 дона олганга 98 сўмдан сотса жоизми?Вассалом.\n1.\tИш ҳалол бўлса, жоиз.2. Агар сотувчи, бу нарсани нақдга минг сўм, бўлиб тўлашга минг икки юз сўмга сотдим деганда, харидор, қабул қилдим деса, савдо ботил бўлади. Аммо, бу нарсани нақдга минг сўмга, бўлиб тўлашга минг икки юз сўмга сотаман деганда, харидор, бўлиб тўлашга минг икки юз сўмга олдим деса, савдо тўғри бўлади.Бу каби савдонинг тўғрилигига барча мазҳаблар иттифоқ қилишган.Нархни бўлиб тўлаш шарти ила қилинган савдо билан рибонинг орасида, агар бир оз ўхшашлик бўлса ҳам, фарқ катта. Чунки рибода бир тараф берган нарсанинг ўзи муддат муқобилига зиёда қилиб қайтарилади. Мисол учун, бир кило буғдойни нақд бериб туриб, бир муддатдан кейин бир ярим кило қилиб олади. Ёки минг сўмни қарзга бериб туриб маҳлум муддатдан кейин уни минг икки юз қилиб олади. Нархни бўлиб – бўлиб тўлашда эса савдо молининг нархи ҳозир минг сўм бўлса, бир йилдан кейин минг икки юз дегандек гап. Бу ерда сотувчи пули етмай турган харидорга енгиллик яратиб бермоқда. Қўлига савдо молини тутқазмоқда. Албатта, ҳозирнинг ўзида қўлга тутқазиладиган мол кейин бериладиганидан афзал ва қийматроқдир.3. Бундай савдо жоиз.\nШу ҳолатда шуғулланиш жоизми?\nҚурбонлик аташ ҳақида


Хусусий уйларни иситиш в Узбекистане | Server Service\nИситиш тизими › Биноларни иситиш\nАгар сизга сифатли иситиш тизими зарур бўлса, уни амалга ошириш учун сиз Server-Service компанияси мутахассисларидан яхшироқ мутахассисларини тополмайсиз.\nСУВЛИ ИСТИШ ТИЗИМИ\nИситиш тизимининг кўпроқ оммалашган тури қозонхона+радиаторлар иситиш тури ҳисобланади. Бундай тизим анъанавий ҳисобланади, чунки ундан ўнлаб йиллар давомида фаол фойдаланиб келинган.\nХонадонларни иситиш учун иситиш қозонлари газда, электрда, суюқ ёқилғида ёки қаттиқ ёнилғида ишлаши мумкин. Шунингдек, уйни истишнинг бундай тизими контурлар миқдори билан фарқланади. Бир контурли иситиш қозонлари фақат истиш ёки иссиқ сув таъминотини амалга ошириши мумкин, икки контурли иситиш қозонлари бир вақтнинг ўзида ҳам у, ҳам бу вазифани бажара олади.\nИситиш тизими радиаторлари турли материаллардан қилиди: чўян, алюминий ва х.к, шунингдек, уларни контуструкцияси турига қараб таснифлаш мумкин, бўлинмали радиаторлари, қувурли ёки панелли радиаторлар, конвекторлар ҳам қайсидир даражада радиаторларга тегишли. Шаҳар четидаги уйларда панорама ойналар ёки ойнаси полдан бошланган биноларда полости конвекторлари ўрнатиш бироз оптимал ечим бўлади, чунки одатий батареялар эстетик кўринимайди.\nДизайнерлик радиаторлари ҳам шаҳар четидаги уй учун ёмон ечим эмас, бироқ улар жуда қиммат нархга эга ва Ўзбекистонда уларни топиш мушкул.\nЭНЕРГИЯНИНГ МУҚОБИЛ МАНБАСИ ЁРДАМИДА ШАҲАР ЧЕТИДАГИ УЙНИ ИСИТИШ\nМуқобил энергия манбалари қўлланилаётган истиш тизимари оммалашиб бормоқда: қуёш, иссиқ Ер, шамол ёки сув. Ўзбекистонда бундай тизимлардан фойдаланиш бошланганида Европа давлатларида улардан анчадан бери фойдаланиб келинар эди.\nКомпаниямизнинг тажрибали мутахассислари қуёш энергияси ёки Ер энергиясини қўллаган ҳолда шаҳар четидаги уйни иситиш тизимнинг лойиҳасини тузади, зарур ускуналарни топади ва уни Ўзбекистон ҳудудига етказиб беришни ташкиллаштиради ҳамда уйингиз учун иситиш тизимини ўрнатиб беради.\nКўп ҳолларда ундай тизимлар сувли бўлади, фақат иситиш қозони ўрнига табиий энергияда ишловчи қурилма бўлади, масалан, иссиқлик насоси ёки қуёш коллектори. Турли энергия манбаалари ва уларни қўллаш кўриб чиқамиз.\nШамол – иситиш учун шамол энергиясини электр энергиясига айлантирувчи шамол генераторини қўллаш мумкин. Натижада сизда электрли иситиш тизими ҳосил бўлади, шунчаки электр энергияси шамол ёрдамида бепул ишлаб чиқарилади. Ўзбекистонда бу тизим ўзини оқламайди, чунки мамлакатимизда доимий кучли шамол мавжуд эмас.\nҚуёш – қуёш энергиясида иситиш Ўзбекистонда энг яхши усул ҳисобланад, чунки ўлкамизда қуёш, деярли, 300 кун нур сочади. Бундай иситиш тизиимни икки усулда ташкил қилш мумкин:\nҚуёш энергиясини электр энергиясига айлантириш ва иситиш тизимини электрли қилиш;\nҚуёш энергиясини сувни иситиш учун қўллаш ва бунинг учун сувли истиш тизимдан фойдаланиш, баъзида, қуёш кам чиққан кунлари сувни электр қиздиргич ёрдамида қиздириш керак бўлади, бироқ бошқа вақтларда қуёш энергияси уйни доимий истиш учун етарли бўлади.\nСув – сувдан фойдаланиш ҳам турлича, масалан, ҳатто, сув совуқ бўлса ҳам ундан иссиқлик олувчи ва уни уйга киритувчи мини гидроэлектрстанция ёки сувли иссиқлик насосидан фойдаланилади.\nЕр – Ер қарида ҳарорат йил бўйи бир хил экан, тупроқ иссиқлик насоси ёрдамида ер остидан ҳарорат олиб уни ҳарорат ташувчига узатиш мумкин. Кейин ҳарорат ташувчи иссиликни уйингизга беради.\nТошкент шаҳри ва вилоятида иссиқ пол тизимини лойиҳалаш ва ётқизишда сизга Server Service компанияси мутахассислари ёрдам беради. Иссиқ пол иссиқлик хона майдони бўйлаб бир хилда ёйилишини таъминлайди. Бундан ташқари, иссиқ пол ёш болалар мавжуд хонадонлар учун идеал ечим бўлади. Электрли иссиқ пол учун барча керакли ускуналарни “Маҳсулотлар каталоги” бўлимидан сотиб олишингиз мумкин.\nҲАВОЛИ ИСИТИШ ТИЗИМИ\nАгар таъминловчи ёки таъминловчи-чиқарувчи вентиляция ўрнатиш кўзда тутилган бўлса, у ҳолда сувли ёки электрли калорифер ўрнатиш ва кираётган тоза ҳавони қиздиришнинг ўзи кифоя.\nШаҳар четидаги уйнинг иситиш тизимини лойиҳалашни мутахассисларимиздан яхшироқ амалга оширадиганлар кам, шунинг учун агар сиз учун уйингизда қулайлик ва шинамлик муҳим бўлса, профессионалларга – бизга мурожаат қилинг!


Кластер — қишлоқ хўжалигини ҳаракатлантирувчи «драйвер» - Халқ сўзи\n12:40 16 Декабрь 2020 Кластер\nПрезидентимиз мамлакатимиз қишлоқ хўжалиги ходимларига йўллаган байрам табриги тақдирини замин билан боғлаган, ердан ризқ-рўз ундираётган киши борки, қалбини тоғдек кўтариб юборди. Ахир унда соҳа ходимларининг меҳнати юксак эътироф этилиб, жумладан, шундай дейилган: «Дунёдаги энг қадимий ва олижаноб касб эгалари ҳисобланган, эл-юрт дастурхонини тўкин ва фаровон этадиган ғоят муҳим соҳанинг залворли юкини ўз елкасида кўтариб келаётган сизлар каби минглаб юртдошларимизнинг фидойи меҳнати ва жасорати ҳар қандай юксак эътирофга муносибдир».\nМамлакатимизда қишлоқ хўжалиги ходимларига алоҳида ғамхўрлик кўрсатилиб, аграр соҳасини модернизация ҳамда диверсификация қилишга устувор аҳамият берилмоқда. Натижада амалиётга илғор ёндашувлар, инновацион усуллар жорий этилаётир. Кейинги йилларда давлатимиз раҳбарининг ғояси асосида қишлоқ хўжалигида маҳсулот етиштириш ва уни чуқур қайта ишлашнинг занжирли усулига асосланган кластерлар пайдо бўлгани бунга яққол мисолдир.\nМазкур янги тузилма ўтган жуда қисқа вақт ичида аграр соҳани ҳаракатлантирувчи етакчи куч — «драйвер»ига айланди. Бугун нафақат агросаноат мажмуи, балки у билан бевосита боғлиқ бўлган тармоқлар истиқболи кластер услуби билан боғланяпти. Биргина пахтачилик мисолида айтадиган бўлсак, жорий йилда республикамиз бўйича етиштирилган 3 миллион тоннадан зиёд пахта хом ашёсининг асосий қисми юртимизда фаолият юритаётган 97 та пахта-тўқимачилик кластерлари ҳиссасига тўғри келди.\nМуваффақиятнинг бош омили\nКластер қайси омиллар ҳисобига ривожланяпти, деган савол туғилиш табиий, албатта. Бу ҳақда тўхталганда қуйидаги энг муҳим жиҳатларни алоҳида санаб ўтиш, кифоя.\nБиринчидан, кластер усулида маҳсулот етиштирувчи ва уни қайта ишловчилар манфаатларининг муштараклиги таъминланяпти.\nИккинчидан, у ўзида чигит экишдан тортиб, пахта етиштириш, уни бирламчи ва чуқур қайта ишлаш, тайёр маҳсулотлар ишлаб чиқариш ҳамда реализация қилишгача бўлган «занжирли» ишлаб чиқаришнинг тўлиқ ҳалқаси яратилмоқда.\nУчинчидан, кластер иштирокчилари қишлоқ жойларга саноатни олиб кириш эвазига соҳада йиғилиб қолган муаммоларни ҳал этишда ташаббускор бўлишяпти.\nТўртинчидан, қишлоқ аҳолиси бандлигини таъминлаш, даромадини ошириш орқали уларнинг бой ва фаровон яшаши учун қулай муҳит яратиб берилаётир.\nМавсумий ишчи тушунчасига барҳам бериляпти\nПрезидентимиз табригида пахтадан мўл ҳосил етиштирган илғор субъектлардан бири сифатида эътироф этилган Қуйи Чирчиқ туманидаги “ТCT Сluster” кластери янги тузилманинг афзалликларини амалда исботлади.\nГап шундаки, ушбу туманда кластер усулига ўтилмасидан олдин пахтадан гектарига 11 — 13 центнердан ҳосил олинган, холос. Экин майдонлари кластер ихтиёрига берилгач, биринчи мавсум — 2019 йилнинг ўзида гектаридан ўртача 35 центнердан пахта етиштирилиб, ялпи ҳосил 30 минг тоннадан ошди. Бу йил эса 10 минг гектарда ғўза парваришланиб, биринчи терим якунланмасдан туриб, шартномавий режадаги 34 минг тонна пахта хом ашёси йиғиштириб олинди. Мавсум якунлари бўйича ўртача ҳосилдорлик 41 центнердан ошди. Бу масаланинг бир жиҳати.\nУнинг иккинчи томони шундаки, туманда фермер хўжаликлари давридаги ишчилар сони 898 нафарни, ўртача иш ҳақи эса 550 000 сўм бўлган бўлса, “ТCT Сluster”да 8 600 та иш ўрни яратилди, ўртача иш ҳақи эса 4 марта оширилди. 2019 йилда фермер хўжаликлари давридаги 7,9 млрд. сўмдан 6 баробар кўп ёки 28,7 млрд. сўм солиқ тўловлари тўланди. Мана, кўряпсизми, кластернинг афзалликлари нимада?\nЭнг муҳими, пахта-тўқимачилик кластерида мавсумий ишчи деган тушунчага барҳам берилаётир. Кластерларда одамларнинг йил — 12 ой бандлиги таъминланяпти. Улар худди завод ва фабрикалар ишчиларидек, қишин-ёзин меҳнат қилиб, ойлик маош олишмоқда.\nКатта ишонч ва ғамхўрликнинг юксак намунаси\nШунинг учун кластерлар давлатимиз томонидан ҳар томонлама қўллаб-қувватланиб, қулай агробизнес муҳити яратилмоқда. Биргина 2020 йилда қабул қилинган 5 та қонун, Президентимизнинг 12 та Фармони ва 30 дан ортиқ қарори, шунингдек, ҳукуматнинг кўплаб қарорлари мазкур соҳа вакилларини молиявий қўллаб-қувватлаш, қўшимча эркинлик ва енгилликлар беришга қаратилган.\nДавлатимиз раҳбарининг ташаббуси билан «Ўзбекистон пахта-тўқимачилик кластерлари» уюшмаси ташкил этилгани эса кластер иштирокчиларига бўлган катта ишонч, ғамхўрликнинг юксак намунаси бўлди. Бундай эътибор бизларни руҳлантириш билан бирга, зиммамизга масъулият ҳам юкламоқда. Буни чуқур ҳис қилган ҳолда, қўлга киритилаётган ютуқларни мустаҳкамлаш йўлида бир қанча лойиҳалар амалга оширилмоқда. Шулардан энг муҳими, бу — илм-фан, таълим ва ишлаб чиқариш интеграциясини чуқурлаштиришдир.\nҲаммаси илмга асосланади\nТажриба шуни кўрсатяптики, илм-фан ва техника ютуқлари ишлаб чиқариш билан чамбарчас боғланмаса муваффақиятга эришиб бўлмайди. Шу боис бугун кластерлар ва олий ўқув юртлари ҳамкорлигини мустаҳкамлаш борасида дастлабки муҳим қадам ташланди. Яъни мамлакатимизда биринчи бўлиб Бухородаги “BCT Cluster” ҳамда Тошкент тўқимачилик ва енгил саноат институтида давлат-хусусий шериклик йўлга қўйилди. Унинг доирасида дуал таълим тизими амалиётга жорий қилиниб, келгусида кластер талабидан келиб чиққан ҳолда, барча бўғиндаги мутахассислар тайёрланадиган бўлди.\nЯна бир янгилик шундан иборатки, Президентимизнинг ғояси асосида юртимизда фаолият юритаётган кластерлар қошида Илмий марказлар, Илмий-техник кенгашлар ташкил этилмоқда. Уларга соҳанинг етук олим ва профессорлари, ёш тадқиқотчилар жалб этиляпти. Пировардида деҳқончиликка интенсив технологиялар, илғор усуллар қўлланилмоқда. Шунингдек, барча агротехника тадбирлари илмий асосда амалга ошириляпти. Бунинг ҳисобига уруғлик, минерал ўғит, ёнилғи-мойлаш материаллари — мухтасар айтганда, моддий ва табиий ресурслар тежалишига эришилиб, қишлоқ хўжалиги экинларидан мўл ва сифатли ҳосил етиштирилмоқда.\nМиллий брендлар дунёни забт этади\nПахта-тўқимачилик кластерларининг изланишлари туфайли кейинги пайтда янги миллий брендлар яратилиб, Ўзбекистон маҳсулотлари дунё бозорларини забт этмоқда. Бу ҳақда сўз юритганда, Бухородаги “BCT Cluster” кластерининг бешта фабрикадан иборат тўқимачилик мажмуасида тайёр жинси кийим-кечаклари ишлаб чиқариш тўлиқ ўзлаштирилгани ва миллий бренд яратилганига алоҳида тўхталиш жоиз. Бу ерда тайёрланаётган органик тўқимачилик маҳсулотларни харидорларга тўғридан-тўғри етказиб бериш мақсадида республикамиз ҳудудида 50 та савдо дўкони очиляпти. Уларнинг дастлабкилари ҳозирги пайтда фаолият кўрсатмоқда.\nБундан ташқари, Ўзбекистоннинг чет давлатлардаги элчихоналари кўмагида хорижий давлатларда 100 та савдо нуқтасини ташкил этиш режалаштирилган. Айни вақтда Германиянинг Мюнхен, Дрезден каби йирик шаҳарларида дастлабки 7 та савдо дўконини очиш саъй-ҳаракати олиб борилмоқда. Бундай савдо тармоқлари яқин истиқболда Европа давлатлари, Болтиқбўйи республикалари, Япония ва ҳатто жинси ватани бўлган АҚШда ҳам фаолиятини бошлайди. Пировардида дастлабки ҳисоб-китобларга кўра, йилига ўртача 20 — 25 миллион евро миқдорида валюта тушумига эришилади. Бу миллий брендларимиз яқин йилларда дунёни эгаллашидан бир нишонадир.\nИшончни, албатта, оқлаймиз!\nТўғрисини айтиш керак, қўлга киритилаётган ютуқлар баробарида ҳали кластерлар, уларнинг бошини бир жойга қовуштираётган «Ўзбекистон пахта-тўқимачилик кластерлари» уюшмаси олдида муҳим вазифалар, улкан ишлар турибди. Президентимиз кластер усулига Ўзбекистон пахтачилигининг келажаги, дея катта ишонч билдирган экан, биз, пахта-тўқимачилик кластерлари иштирокчилари ана шуни оқлаш учун амалиётга йирик инновацион лойиҳаларни татбиқ этиб, қишлоқларни обод, одамлар турмушини фаровон қилишга ҳаракат қилаверамиз.\nБугун юртимизда ажойиб айём — ризқ-рўзимиз бунёдкорларининг касб байрамлари нишонланмоқда. Юртимизнинг барча ҳудудларида кенг тантана қилинаётган «Ҳосил байрамлари»да жорий деҳқончилик мавсуми сарҳисоб қилиняпти, келгуси йил режалари тузилмоқда. Фурсатдан фойдаланиб, Қишлоқ хўжалиги ходимлари куни билан ушбу соҳада меҳнат қилаётган фидойи деҳқонлар ва кластер иштирокчиларини чин дилдан табриклаймиз! Уларнинг ишига унум ва барака тилаймиз! Заҳматли меҳнатингизни роҳатини кўринг!\n«Ўзбекистон пахта-тўқимачилик кластерлари»\nуюшмаси раиси, иқтисодиёт фанлари доктори,


Главная > Новости > Ҳарбий оилалар учун янги уй-жойлар\nЎзбекистон Республикаси Қуролли Кучлари ташкил этилганлигининг 27 йиллиги ҳамда Ватан ҳимоячилари куни муносабати билан Навоий шаҳрининг 18-кичик туманида ҳарбий оилалар учун умумий қиймати 3 миллиард 600 миллион сўмга тенг бўлган 1 та 5 қаватли жами 30 хонадонли турар-жой биноси фойдаланишга топширилди.\nТурар-жойларнинг фойдаланишга топшириш маросимида сўзга чиққанлар бугун мамлакатимизда ҳарбий соҳада олиб борилаётган изчил ислоҳотлар, уларни ижтимоий муҳофаза қилиш ва турмуш шароитларини яхшилаш йўналишидаги эзгу саъйи-ҳаракатлар хусусида тўхталиб ўтишди.\nБевосита Юртбошимизнинг ташаббуслари асосида замонавий ва юксак архитектура намуналарини ўзида мужассам этган янги уй-жойларда ҳарбийлар оиласи учун барча қулайлик ва шарт-шароитлар яратилган.\nАсли Навбаҳор туманининг “Қоровултепа” маҳалласида туғилиб ўсиб, ҳарбий соҳага қадам қўйиб, бугунги кунда Наманган вилояти мудофаа бошқармаси чақирув бўлинмаси бошлиғи вазифасида фаолият кўрсатиб келаётган подполковник Ҳикматулла Турсунов оиласи учун ҳам бу йилги Ватан ҳимоячилари куни байрами янада шукуҳли бўлди. У ҳам сафдошлари қаторида барча қулайликларга эга 3 хонали янги уйга қўчиб ўтди. Айниқса, бу эътибордан унинг турмуш ўртоғи, икки нафар фарзандининг қувончи янада чексиз.\n— Мен 23 йидан буён ҳарбий соҳада фаолият кўрсатиб келмоқдаман. Касбим фахрим ва ғуруримдир. Анча йилдан буён уй-жойга эхтиёжимиз бор эди. Бугун узоқ йиллик орзуларимиз ушалди. Бу йилги байрамни янги уйда кутиб олмоқдамиз. Биз учун шундай имкониятлар яратиб берган Президентимиздан миннатдормиз, — дейди Ҳикматулла Турсунов.\nВилоятда яқин кунларда Давлат хавфсизлик хизмати, ички ишлар идоралари, Миллий гвардия, Фавқулодда вазиятлар бошқармаси ходимлари учун ҳам умумий қиймати 25 миллиард 200 миллион сўмлик 7 та 5 қаватли, 210 хонадонли уйлар топширилиши режалаштирилганган.\nКўрилганлар сони: 3594


Савол: Тонгда ва шомда ўқиладиган дуолар қайсилар?\nЖавоб: Ҳадиси шарифларда билдирилган дуолар қуйидагилар:\n“Тонг ва шомда ҳар куни етти марта “Аллоҳумма ажирни минаннор” деган киши Жаҳаннамдан қутулади.” (А.Довуд)\n“Тонгда ва шомда 3 марта “Бисмиллаҳиллази ла йадурру маасмиҳи шайун фил арди ва ло фиссамаи ва ҳувассамиул алим” ни ўқиган одам сеҳр-жоду ва золимдан ҳимояланган бўлади.” (Ибн Можа)\n“Тонгда 3 марта “Аузу биллаҳис самиил алими минашшайтониррожим” деб Ҳашр сурасининг сўнгги уч оятини ўқиган кишига 70 000 фаришта шомгача дуо қилади. Шу куни вафот этса, шаҳид бўлади. Шом вақти ўқиса, яна айни нарсаларга қовушади.” (Термизий)\n“Бомдод намозидан кейин 11 Ихлос ўқиган кишига Жаннатда бир кўшк берилади.” (Хараит)\n“Бомдод намозидан сўнг 10 марта “Ла илоҳа иллаллоҳу ваҳдаҳу ла шарикалаҳ лаҳул мулку ва лаҳул ҳамду йуҳйи ва йумит ва ҳува ало кулли шайин қодир” тасбеҳини ўқиган одам шомгача ҳар турли зарардан сақланади, ҳеч бир гуноҳ унга зарар беролмайди.” (Насоий) (“Гуноҳ зарар бермайди” дегани гуноҳ ишламайди ёки қилган гуноҳига тавба қилиш насиб бўлиб, шу йўсинда гуноҳи унга зарар бермаган бўлади деганидир.)\n“Шом намозидан кейин (юқоридаги тасбеҳни) ўқиган киши тонггача шайтондан ҳимояланган бўлади. Ўн савобга эришади, ўн гуноҳи авф бўлади ва ўн қул озод этгандек савоб орттиради.” (Термизий)\n“Бомдод намозидан кейин 3 марта “Субҳоналлоҳил азим ва биҳамдиҳи” деган киши кўрлик, олапеслик ва фалаждан ҳимояланган бўлади.” (И.Аҳмад)\n“Ширкдан сақланиш учун “Аллоҳумма инни аузу бика мин ан ушрика бика шайан ва ана аъламу ва астағфирука ли-ма ла аъламу иннака анта ъалламулғуйуб”ни ўқинг!” (И.Аҳмад)\n“Тонгда ва шомда 7 марта “Ҳасбиаллоҳу ла илоҳа илла ҳу алайҳи таваккалту ва ҳува Раббул аршил озийм” ни ўқиган кишининг дунё ва охират ишига Аллоҳу таоло кифоядир.” (Байҳақий)\n“Кундузи “Аллоҳумма ма асбаҳа би мин ниъматин ав би аҳадин мин халқика фа минка ваҳдака ла шарийка лака фалакал ҳамду ва лакаш-шукр” дуосини ўқиган киши шу куннинг, шом вақти ўқиган одам эса, шу кечанинг шукрини адо этган бўлади.” (М.Раббоний, 3/17) (Кечқурун ўқилса “асбаҳа” ўрнига “амсо” дейилади.)\n“Бир кимса тонгда ва шомда 100 марта “Субҳоналлоҳи ва биҳамдиҳи” деса ҳеч ким унингчалик савоб қозона олмайди.” (Дайламий)\n“Уйдан чиқаётганда “Бисмиллоҳи таваккалту алаллоҳ ла ҳавла ва ла қуввата илла биллоҳ” деган киши таҳликалардан ҳимояланади, шайтон ундан узоқлашади.” (Термизий)\n“ “Ла ҳавла...” ўқиш 99 дардга даводир. Буларнинг энг енгили ғам-ташвишдан қутулишдир.” (Абу Нуайм) (Имом Раббоний ҳазратлари дин ва дунё зарарларидан сақланиш учун ҳар куни беш юз марта “Ла ҳавла вала қуввата илла биллоҳ” ўқирди. Ўқишни бошлашдан аввал ва тугатганидан кейин 100 мартадан саловот айтарди.)\n“Ҳар куни 100 марта саловот айтган одам мунофиқликдан ва Жаҳаннам оташидан узоқлашади. Қиёматда шаҳидлар билан бирга бўлади.” (Табароний)\n“Кунда 25 марта “Аллоҳумма борикли фил мавт ва фи ма бадал мавт” ни ўқиган киши шаҳид бўлади.” (Радд-ул мухтор)\n“Кечқурун Аманарасулуни ўқиган киши учун бу икки оят ҳар нарсага етарлидир. Бу икки оятни хуфтондан кейин ўқиган одамга кечани ибодат билан ўтказгандек савоб берилади.” (Ширъа)\n“Таборакани ўқимасдан ётма. Қабр азобини даф қилади. Ҳар кечаси Таборака ўқиган киши Қадр кечасини ибодат билан ўтказгандек савобга эришади.” (Эй ўғил илмиҳоли)\n“Уйга кираётганда Ихлос сурасини ўқиган киши йўқсиллик кўрмайди.” (Тазкиратул Қуртубий)\n“Уйдан чиқаётганда Оятал курси ўқиган одам учун фаришталар уйга қайтгунига қадар дуо қилишади.” (Эй ўғил илмиҳоли)\n“Ғам-ташвиши ёки қарзи бўлган одам минг марта “Ла ҳавла вала қуввата илла биллаҳил алиййул озийм” деса Аллоҳу таоло ишини осонлаштиради.” (Ширъа)\n“Истиғфор айтишда давом этган киши ҳар қанақа ғамдан қутулади, кутмаган жойдан ризқланади.” (Ибн Можа) (Истиғфор сифатида “Астағфируллоҳал озийм аллази ла илоҳа илла ҳувал ҳаййал қаййум ва атуби илайҳ” ни ўқиш керак.)\n“Кунига 100 марта “Ла илоҳа иллаллоҳ” деган кишининг юзи қиёматда ойдек порлайди.” (Табароний)\n“Бир жойга келган одам “Аузу бикалиматиллоҳит-тааммати мин шарри ма холақ” ни ўқиса, ўша жойдан кетгунигача унга ҳеч қандай зарар келмайди.” (Муслим)\nСавол: Ҳар куни маълум миқдорда ўқийдиган дуо ва тасбеҳлар бор. Масалан, 100 саловот, кейин 500 “Ла ҳавла...”, сўнгра яна 100 саловот ўқийман. Буларни ўқишда орасини узмай, орада ҳеч гаплашмай ўқиш керакми?\nЖавоб: Йўқ, орасини узиб ёки эҳтиёж туғилса, орада гаплашишнинг зарари йўқ.